title: Tani

text: Tani voi tarkoittaa seuraavia:


title: Sebastian Hilli

text: Sebastian Hilli (s. 1990 Helsinki) on suomalainen säveltäjä. Hilli on opiskellut säveltämistä Sibelius-Akatemiassa ja Univeristät für Musik und darstellende Kunst Wienissä Lauri Kilpiön, Michael Jarrellin ja Veli-Matti Puumalan johdolla. Hillin ensimmäinen orkesteriteos "Reachings" voitti vuonna 2015 kansainvälisen Toru Takemitsu -sävellyskilpailun Tokiossa sekä vuonna 2017 64:nnen kansainvälisen säveltäjärostrumin alle 30-vuotiaiden sarjan Palermossa, Italiassa. Vuonna 2018 Hilli valittiin kansainvälisen Gaudeamus Award -sävellyskilpailun voittajaksi Gaudeamus Muziekweekin päätteksi Utrechtissa, Hollannissa. Hilli on finalisti 7. Christoph Delz -sävellyskilpailussa, ja marraskuussa 2018 Nicolas Hodges kantaesittää Hilliltä tilatun soolopianoteoksen Sveitsissä kilpailun finaalissa, joka on osa Lucerne Piano Festivaalia. Hillin toistaiseksi laajin teos on 45-minuuttinen "Affekt," jonka kantaesitti 250-henkinen kuoro, Helsingin kaupunginorkesteri ja Leif Segerstam syksyllä 2017.


title: Sebastian Hilli

text: Hillin teoksia ovat esittäneet muun muassa Tokion filharmoninen orkesteri, Radion sinfoniaorkesteri, Helsingin kaupunginorkesteri, Uusinta Ensemble, Slagwerk Den Haag, New European Ensemble, Insomnio Ensemble, ensemble recherche, Kamus Quartet sekä Quatuor Bozzini festivaaleilla Suomessa ja ulkomailla.


title: Uusi museologia

text: Uusi museologia on museologian suuntaus, joka kehittyi 1970-luvulla. Se korostaa yhteisöllisyyttä: kokoelmien sijaan nostetaan keskiöön yhteisöt ja museon asiakkaat. Se osoitti 1970-luvulla kritiikkiä museomaailman establishmentin monoliittiseen luonteeseen, ehdotettujen muutosten pinnallisuuteen tai kokeellisten näkökulmien marginalisointiin. Se pyrki uudistamaan museoprofessiota korostaen museon sosiaalista tehtävää. Kritiikki kohdistui myös museoinstituution ja moderniteetin reflektoimattomiin kytkentöihin sekä näkymättömiin ja julkilausumattomiin taustaoletuksiin..


title: Uusi museologia

text: Uudella museologialla tarkoitetaan museoiden soveltamia metodeita ja käytäntöjä sekä ihmisten aktivoimista osallistumaan museoiden toimintaan, jolloin toiminnan tulisi olla rakenteeltaan joustavaa ja hajautettua soveltumaan alueen ja ihmisten tarpeisiin. Museo nähdään sosiaalisen pääoman tuottajana, joka kasvaisi alhaalta ylöspäin ja rakentaisi toimintansa jäsenten yhteistyön varaan .


title: Uusi museologia

text: Vanhan museojärjestelmän heikkoutena pidettiin, etteivät museomaailman vallanpitäjät halunneet huomioida ympäröivän maailman kehitystä eivätkä ajanmukaisuuden vaatimuksia. Uuden museologian teeseissä museoiden tehtäväksi nähtiin vahvistaa yhteisön jäsenten kulttuurista identiteettiä. Nämä ajatukset kirjattiin Suomen uudistettuun museolainsäädäntöön, vuoden 2006 museolakiin.


title: Jouko Kauranne

text: Jouko Uolevi Kauranne, vuoteen 1937 "Nieminen" (4. marraskuuta 1928 Lahti – 20. lokakuuta 2015 Helsinki) oli suomalainen filosofian tohtori ja kouluneuvos. Hän oli Helsingin kaupungin koulutoimenjohtaja vuodesta 1974.


title: Jouko Kauranne

text: Kauranne valmistui ylioppilaaksi 1948 ja kansakoulunopettajaksi 1951. Hän valmistui kasvatustieteiden kandidaatiksi Jyväskylästä 1953 ja filosofian lisensiaatiksi 1956. Kauranne väitteli filosofian tohtoriksi vuonna 1972 Helsingissä. Hänen väitöskirjansa aiheena olivat kansakoulun opetussuunnitelmien integraatiopyrkimykset 1912–1939.


title: Jouko Kauranne

text: Kauranne työskenteli opettajana Lahdessa 1951–1956. Kuopion kaupungin kansakouluntarkastajana hän oli vuosina 1957–1970 ja koulutoimenjohtajana 1970–1975. Helsingin kouluviraston päällikkönä Kauranne työskenteli 1975–1991. Hänen aikanaan siirryttiin peruskoulujärjestelmään ja kaupunki omaksui uutena toimialana lukioiden hallinnon. Kouluneuvoksen arvonimen Kauranne sai vuonna 1990.


title: Black Knight -satelliitti

text: Black Knight -satelliitti on esine Maata kiertävällä radalla, joka NASAn mukaan on ISS-avaruusaseman rakennustöiden aikana menetetty lämpösuoja. Ufo-harrastajien mielestä kyseessä on avaruusolentojen satelliitti, joka on kiertänyt Maata noin 13 000 vuotta.


title: Black Knight -satelliitti

text: Legenda Ufo-satelliitista juontaa juurensa vuoteen 1899, jolloin Nikola Tesla ilmoitti vastaanottaneensa radioaaltoja avaruudesta. Vuonna 1954 yhdysvaltalaisissa sanomalehdissä julkaistiin ufotutkija Donald Keyhoen väitteitä Yhdysvaltain ilmavoimien havaitsemista kahdesta Maata kiertävästä satelliitista. Tuolloin yhtäkään satelliittia ei ollut vielä laukaistu.


title: Black Knight -satelliitti

text: Skotlantilaistutkija Duncan Lunan analysoi aiempia radioaaltohavaintoja ja väitti tähtikartan perusteella, että Black Knight lähettää viestiä Epsilon Bootis -tähdeltä peräisin olevalta sivilisaatiolta. Lunan myönsi kuitenkin myöhemmin metodiensa olleen epätieteellisiä.


title: Rönkä

text: Rönkä on muun muassa seuraavien merkittävien suomalaisten sukunimi:


title: Lainio

text: "Lainio" on muun muassa seuraavien merkittävien suomalaisten sukunimi:


title: Kuosa

text: Kuosa on muun muassa seuraavien merkittävien suomalaisten sukunimi:


title: Jussi Kirjavainen

text: Jussi Kirjavainen (9. helmikuuta 1901 Kivennapa – 11. huhtikuuta 1983 Tampere) oli suojeluskunta-aktiivi ja sotien jälkeen Aamulehden urheilutoimittaja ja pakinoitsija.


title: Jussi Kirjavainen

text: Kirjavaisen vanhemmat olivat asioitsija Tuomas Paavonpoika Kirjavainen ja Katri Matintytär Henttinen. Hän syntyi Karjalan Kannaksella Kivennavalla Pihlaisten kylässä, josta perhe muutti 1913 Terijoelle. Paikalliseen suojeluskuntaan Kirjavainen liittyi 1918. Pian sen jälkeen hän suoritti asevelvollisuutensa ja jatkoi vuonna 1921 kotiseudullaan Kannaksen rajavartiostossa.


title: Jussi Kirjavainen

text: Vuonna 1932 Kirjavaisesta tuli Pohjois-Hämeen suojeluskuntapiirin ohjaaja Tampereella, esimiehenään everstiluutnantti Aaro Pajari. Sotilasohjaajan työssä hän innosti nuoria miehiä fyysisen kunnon kohottamisessa. Suunnistuskoulutuksen vuonna 1937 suunnistuksen Suomen mestaruuskisoissa viidenneksi tullut Kirjavainen aloitti Tampereella Tahko Pihkalan kanssa. Hän oli myös aktiivi hiihdon ystävä. Hän kirjoitti useampiosaisia tietokirjoja Suomen hiihdosta 1930-luvun lopulla ja vuodesta 1934 alkaen urheilupakinoita tamperelaiseen Aamulehteen nimimerkillään ""Jii"".


title: Jussi Kirjavainen

text: Kirjavaisen kouluttamat suojeluskuntayksiköt olivat runkona liikekannallepanon aikana sodanaikaisen kenttäarmeijan luomisessa pohjois-hämäläisistä joukoista. Niistä muodostettiin JR16 komentajanaan Pajari. Kirjavainen toimi ensin I pataljoonan adjutanttina, mutta hänet siirrettiin pian komppanian päälliköksi. Hän osallistui Tolvajärven ja Aittojoen taisteluihin ja haavoittui sodan viimeisenä päivänä 13. maaliskuuta 1940. Välirauhan aikana Kirjavainen palasi suojeluskunnan esikunnan sotilasohjaaksi. Hänet ylennettiin välirauhan aikaan kapteeniksi. Jatkosodan alla kesäkuussa 1941 Kirjavaisesta tuli komppanianpäällikkö JR 27:n III pataljoonaan. Sodan alkuvaiheessa kuoreveteläisistä koottu Kirjavaisen komentama pataljoona osallistui eversti Pajarin 18. Divisioonan läpimurtohyökkäykseen. Sen yhteydessä tapahtui Kirjavaisen johdolla Antrean valtaus. Hänet ylennettiin komppanianpäällikkönä majuriksi.


title: Jussi Kirjavainen

text: Jatkosodan päätyttyä syyskuussa 1944 Kirjavainen oli mukana asekätkennässä. Siitä hän kertoi myöhemmin 1970-luvulla seuraavasti:


title: Jussi Kirjavainen

text: Kirjavainen ei paennut heti maasta, vaan piileskeli ystäviensä avustuksella aina kesään 1946, jolloin hän siirtyi Pohjalahden yli Gävleen. Siellä hän ilmoittautui viranomaisille ja hänet sijoitettiin Långholmenin tutkintovankilaan. Ruotsalaisen urheilujohtajan Bertil Nordenfeltin avustuksella Kirjavainen pääsi vankeudesta ja sai työpaikan Sandvikenin Åshammarista. Hänelle oli hyötyä sotia edeltävän ajan urheilusuhteistaan Ruotsiin.


title: Jussi Kirjavainen

text: Vaikka Kirjavainen oli maanpaossa, hänestä tuli näkyvä henkilö myös Suomessa, sillä hän kirjoitti ahkerasti Aamulehteen, Urheilulehteen ja aikakauslehtiin. Hän oli mm. vuoden 1952 Oslon talviolympialaisissa Aamulehden toimittajana. Vuonna 1957 Kirjavainen palasi päätoimittaja Jaakko Hakalan kutsusta Aamulehden urheilutoimittajaksi päälajeinaan hiihto, suunnistus ja yleisurheilu. Viimeiset urheilupakinansa Aamulehteen Kirjavainen kirjoitti vuonna 1970, jolloin hän jäi eläkkeelle. Yhteensä niitä ehti karttua yli kaksituhatta.


title: Jussi Kirjavainen

text: Kirjavaisen ensimmäinen puoliso vuodesta 1965 oli Eveliina Mustala ja toinen vuodesta 1972 Sirkka Sylvi Koskenranta (aiemmin Lehtinen).


title: Jussi Kirjavainen

text: Pirkanmaan Sotilaspiirien perinneyhdistys julkisti joulukuussa 2013 kirjan Jussi Kirjavaisesta nimellä ""Jussi kesti Valpon vainon"", kirjoittajana Pekka Ruusukallio.


title: Jussi Kirjavainen

text: Kirjavaisen suurin kirjallinen työ oli kolmiosainen suurhiihtäjäteos (1938, 1941, 1955), jota varten hän kiersi aluksi keräämässä aineistoa polkupyörällä ympäri Suomea. Suomen hiihdon historiasta hän julkaisi teoksen Harri Eljangon kanssa vielä vuonna 1969.


title: Maunu Kuosa

text: Maunu Kalevi Kuosa (s. 13. tammikuuta 1922 Varkaus) on suomalainen eversti ja kirjailija.


title: Maunu Kuosa

text: Kuosa oli Suojelukoulun johtaja 1958–1966, pääesikunnan tietokoneosaston, myöhemmin puolustuslaitoksen tietokonekeskuksen toimistopäällikkö 1966–1968, Sotahistoriallisen tutkimuslaitoksen, nykyisen Sotatieteen laitoksen tutkija ja toimistopäällikkö 1968–1974, pääesikunnan suojelupäällikkö vuodesta 1974.


title: Maunu Kuosa

text: Kuosan veli oli yleisesikuntaeversti evp. ja historioitsija Tauno Kuosa.


title: Charles Péguy

text: Charles Péguy (17. tammikuuta 1873 Orléans Ranska – 5. syyskuuta 1914 Villeroy, Seine-et-Marne Ranska) oli ranskalainen runoilija ja kirjailija, joka kaatui ensimmäisessä maailmansodassa.


title: Charles Péguy

text: Péguy syntyi talonpoikaiseen sukuun Orléansissa. Hänen isänsä kuoli pojan ollessa vasta yksivuotias, äiti elätti perheen käsityöläisenä. Péguy omaksui jo nuoruudessaan sosialistisen maailmankatsomuksen, mutta päätyi sittemmin myös kristillisen vakaumuksen kannattajaksi. Kun hän ei ensin onnistunut suorittamaan tutkintoa École normale supérieure -koulussa, hän lähti suorittamaan asevelvollisuuttaan, ja valmistui koulusta vasta sen jälkeen. Mentyään naimisiin Péguy osti kirjakaupan, perusti kustantamon ja ryhtyi toimittamaan "Les Cahiers de la Quinzaine" -aikakauskirjaa tammikuussa 1900. Liiketoimet eivät juuri menestyneet taloudellisesti, mutta aikakauskirja ilmestyi viisitoista vuotta. Ensimmäisessä maailmansodassa upseerina toiminut Péguy kuoli vihollisen luotiin vastahyökkäystä odotettaessa.


title: Charles Péguy

text: Ensimmäisen teoksensa, kolminäytöksisen noin 800-sivuisen näytelmän Jeanne d'Arcista Péguy laati 1897 ja kustansi itse sen tuhannen kappaleen painoksen.


title: Hib-rokote

text: Haemophilus influenzae tyyppi B -rokote (PRP-rokote) torjuu Haemophilus influenzae tyyppi b -bakteerin aiheuttamaa invasiivista hemofilustautia. Suomessa se kuuluu kansalliseen rokotusohjelmaan osana lasten DTaP-IPV-Hib -viitosrokotetta. Centers for Disease Control and Prevention (CDC) suosittelee käyttämään Hib-rokotetta. Hib-rokotteen yleinen käyttö Yhdysvalloissa vähensi 1980–1990 sairautta 40–100 tapauksesta alle 1 tapaukseen 100 000 henkeä kohden.


title: Hib-rokote

text:
Vuoden 2000 katsauksen mukaan maailmassa invasiiviseen hemofilustautiin sairastui 8,13 miljoonaa lasta ja kuoli 370 000. Katsauksen mukaan nämä olisivat olleet Hib-rokotteella
ehkäistävissä olevia sairastumisia ja kuolemia. Suomessa vuonna 1986 aloitetut rokotukset vähensivät taudin nopeasti noin 50 tapauksesta sataatuhatta henkeä kohden lähelle nollaa.


title: Luettelo taekwondon olympiamitalisteista

text: Taekwondo on ollut olympialaisten lajivalikoimassa virallisena lajina vuodesta 2000. Menestynein maa olympialaisten taekwondossa on Etelä-Korea.


title: Insarin piiri

text: Insarin piiri () on kunnallishallintoalue Mordvan tasavallassa Venäjällä. Vuonna 1928 perustetun piirin pinta-ala on 968,6 neliökilometriä. Asukkaita on 13 100 henkeä (vuonna 2015).


title: Insarin piiri

text: Insarin piiri sijaitsee Mordvan tasavallan eteläosassa. Se rajoittuu lännessä Kovylkinon, pohjoisessa Kadoškinon ja koillisessa Ruzajevkan piireihin sekä etelässä Penzan alueeseen.


title: Insarin piiri

text: Suurin osa piirin alueesta kuuluu Volgan ylängön metsäarovyöhykkeeseen. Suurimmat joet ovat Issa, Potiž, Zujevka, Vjazera ja Insarka. Hyötykaivannaisia ovat savi, hiekka ja hiekkakivi.


title: Insarin piiri

text: Hallinnollinen keskus on Insarin kaupunki. Kaupunkikunnan lisäksi piiriin kuuluu 15 maalaiskuntaa: Jamštšina, Jandovištše, Jazykova Pjatina, Kazejevka, Kotšetovka, Luhmenski Maidan, Mordovskaja Pajovka, Nižnjaja Vjazera, Novlei, Russkaja Pajevka, Šadymo-Ryskino, Sialejevskaja Pjatina, Staryje Verhissy, Tšelmodejevski Maidan ja Verhnjaja Luhma. Asukkaat ovat etupäässä venäläisiä, mokšalaisia ja tataareja. Kaupunkiväestön osuus on 64,5 %.


title: Insarin piiri

text: Seudun pääelinkeino on maatalous, joka on erikoistunut viljan ja maidon tuotantoon. Insarin kaupungissa on teollisuutta. Paikallislehtenä ilmestyy "Insarski vestnik".


title: Andreas Gryphius

text: Andreas Gryphius (1616–1664) oli saksalainen, barokkia edustanut kirjailija, joka kirjoitti sekä huvi että murhenäytelmiä. Huvinäytelmissä hänen katsotaan ansioituneen enemmän kuin murhenäytelmissä. Hänen murhenäytelmissään on usein aiheena kohtalon kourissa oleva sankari. Gryphius noudatti kolmea yhteyttä: käsitteli kamalia aiheita ja liitti näytelmiinsä kuoroja. Gryphius kirjoitti myös runoja.


title: Europium(III)oksidi

text: Europium(III)oksidi (EuO) on europiumin ja hapen epäorgaaninen yhdiste. Sitä on käytetty yleisesti punaisena loisteaineena television kuvaputkissa, yhdessä yttriumin suolojen kanssa, sekä loistelampuissa. Tyypillinen väritelevision kuvaputki sisältää noin 0,5–1 g europiumoksidia ja vuodesta 1964 lähtien televisioteollisuus on käyttänyt erittäin puhtaita yttriumin ja europiumin oksideja tonnimääriä. Se on myös eräs lähdemateriaali fluoresoivan lasin valmistuksessa. Europiumin suolojen fluoresoivia ominaisuuksia käytetään myös eurosetelien väärennyksen estävissä turvatekijöissä.


title: Europium(III)oksidi

text: Europiumoksidilla on kaksi kiderakennetta: monokliininen ja kuutiollinen. Kuutiollinen rakenne on samanlainen kuin mangaani(III)oksidilla. Metallinen europium hapettuu ilmassa europium(III)oksidiksi.


title: František Xaver Brixi

text: František Xaver Brixi (2. tammikuuta 1732 Praha – 14. lokakuuta 1771 Praha) oli böömiläinen säveltäjä ja kirkkomuusikko. Kymnaasiopintojensa jälkeen Brixi työskenteli urkurina prahalaisissa kirkoissa. 27-vuotiaana hänet nimitettiin Pyhän Vituksen katedraaliin musiikinjohtajaksi (), ja hän hoiti virkaa kuolemaansa saakka.


title: František Xaver Brixi

text: Brixi sävelsi runsaasti kirkkomusiikkia (noin sata messua sekä kantaatteja ja oratorioita) ynnä orkesterisävellyksiä, joista urkukonsertot ovat nykyään hänen tunnetuimpia teoksiaan. Brixin tuotanto edustaa siirtymää barokin tyylistä klassismiin, ja hänen musiikkinsa suosio osaltaan valmisteli W. A. Mozartin teosten suotuisaa vastaanottoa.


title: Thomas Dreßen

text: Thomas Dreßen (s. 22. marraskuuta 1993 Garmisch-Partenkirchen) on saksalainen alppihiihtäjä. 188 senttimetriä pitkä ja 90 kilogrammaa painava Dreßen edustaa SC Mittenwaldia.


title: Thomas Dreßen

text: Maailmancupissa Dreßen debytoi helmikuussa 2015 Saalbachin syöksylaskussa sijoittuen sijalle 39. Avauspisteensä hän saavutti saman vuoden marraskuussa Lake Louisen syöksylaskusta sijoittumalla 23:nneksi. Kymmenen parhaan joukkoon hän sijoittui ensimmäisen kerran oltuaan kuudes Kvitfjellin syöksylaskussa helmikuussa 2017. Ensimmäisen palkintosijansa hän saavutti oltuaan kolmas Beaver Creekin syöksylaskussa joulukuussa 2017. Ensimmäisen voittonsa hän saavutti Kitzbühelin syöksylaskussa 20. tammikuuta 2018. Hän voitti samalla kaudella Kvitfjellin syöksylaskun ja oli kolmas Åren supersuurpujottelussa. Syöksylaskucupissa hän sijoittui kolmanneksi ja maailmancupin kokonaiskilpailussa kahdeksanneksi.


title: Thomas Dreßen

text: Dreßen on saavuttanut nuorten MM-kilpailuista hopeaa vuodelta 2012 suurpujottelusta ja vuodelta 2014 syöksylaskusta. Sankt Moritzin MM-kilpailuissa 2017 hän oli syöksylaskussa kahdestoista ja alppiyhdistetyssä neljästoista. Pyeongchangin olympialaisissa 2018 hän sijoittui syöksylaskussa viidenneksi, alppiyhdistetyssä yhdeksänneksi ja supersuurpujottelussa 12:nneksi.


title: Manu Bennett

text: Manu Bennett (s. 10. lokakuuta 1969) on australialais-uusiseelantilainen näyttelijä. Hän on näytellyt muun muassa Crixus-gladiaattoria "Spartacus"-televisiosarjassa, Azog-nimistä örkkiä Peter Jacksonin Hobitti-elokuvissa ja suurroisto Deathstrokea "Arrow"-televisiosarjassa.


title: Manu Bennett

text: Bennetillä on maorilais-irlantilais-skotlantilaiset sukujuuret.


title: Pyramidi (elokuva)

text: Pyramidi on ruotsalainen elokuva, joka perustuu osittain Henning Mankellin samannimiseen novellikokoelmaan. Elokuvan juoni eroaa melko paljon kirjasta, joskin siinä on myös samoja kohtauksia kuin esimerkiksi kirjan "Pyramidi"-novellissa. Elokuvassa on takaumajaksoja Wallanderin nuoruusvuosiin. Walladerin osassa on varsinaisesti Rolf Lassgård, mutta nuorta Wallanderia esittää Gustaf Skarsgård.


title: Maxence Muzaton

text: Maxence Muzaton (s. 26. kesäkuuta 1990 Épernay) on ranskalainen alppihiihtäjä. Hän edustaa CS La Plagne -seuraa.


title: Maxence Muzaton

text: Muzaton kilpaili alppiyhdistetyssä sijoittuen sijalle 38 vuoden 2015 MM-kilpailuissa Beaver Creekissä. Vuonna 2010 hän saavutti nuorten MM-kultaa super-G:stä Megèvestä.


title: Maxence Muzaton

text: Maailmancupissa Muzaton debytoi maaliskuussa 2010 Garmisch-Partenkirchenin super-G:ssä keskeyttäen kilpailun. Avauspisteensä hän saavutti tammikuussa 2013 Wengenistä ollen superyhdistetyn 24:s. Ensimmäisen palkintosijansa hän saavutti tammikuussa 2017 oltuaan toinen Wengenin alppiyhdistetyssä. Alppiyhdistetyn cupissa hän sijoittui viidenneksi.


title: Shane Prince

text: Shane Prince (s. 16. marraskuuta 1992 Rochester, New York, Yhdysvallat) on yhdysvaltalainen jääkiekkoilija, joka pelaa NHL-seura New York Islandersin organisaatiossa. Hän on Ottawa Senatorsin toisen kierroksen varaus .


title: Shane Prince

text: Prince kasvoi Spencerportissa, New Yorkissa. Prince varattiin vuonna 2008 OHL:ään Kitchener Rangersiin. Hän liittyi kaudeksi 2008–2009 Rangersin joukkueeseen 15-vuotiaana, liigan nuorimpana pelaajana.


title: Shane Prince

text: 8. tammikuuta 2010 toisen OHL-kautensa puolivälissä Prince kaupattiin Ottawa 67’s -joukkueeseen vaihdossa kolmannen kierroksen varausvuoroon. Kolmannella kaudellaan hän oli yksi hyökkäyspäässä yksi liigan parhaista pelaajista tehden. Hänet valittiin CHL:n lupaavien tulokkaiden otteluun, jossa hän teki Team Cherryn ainoan maalin. Huhtikuussa 2011 NHL Central Scouting arvioi Prince pohjois-amerikkalaisten kenttäpelaajien 26. parhaaksi ennen varaustilaisuutta.


title: Shane Prince

text: Prince varattiin 61. pelaajana toisella kierroksella Ottawa Senatorsiin. Senators sai kyseisen varausvuoron Boston Bruinsilta Chris Kellyn kaupassa. Prince pelasi AHL-farmiseura Binghamton Senatorsissa, jossa teki ensimmäisen ammattilaismaalinsa Rochester Americansia vastaan 17. marraskuuta 2012 ohjatessaan Tyler Eckfordin laukauksen ohi maalivahti David Leggion.


title: Shane Prince

text: Prince debytoi NHL:ssä Senatorsin paidassa 16. helmikuuta 2015 Carolina Hurricanesia vastaan tehtyään ennen tätä AHL:n puolella 18 maalia ja yhteensä 38 tehopistettä 47 ottelussa. Hän sai debyyttiottelussaan syöttöpisteen. Hän pelasi tämän jälkeen vielä toisen ottelun Ottawassa ennen paluutaan Binghamtoniin.


title: Shane Prince

text: Prince aloitti kauden 2015–2016 Ottawan NHL-kokoonpanossa. Hän teki ensimmäisen NHL-maalinsa 25. marraskuuta Colorado Avalanchea vastaan. Hän teki ottelussa kaksi maalia sekä yhden syöttöpisteen.


title: Ompelijatar (elokuva)

text: Ompelijatar on vuonna 2015 ensi-iltansa saanut historiallinen dokumenttielokuva, jonka on ohjannut Ville Suhonen. Elokuva perustuu vuonna 1943 maanpetoksesta kuolemaan tuomitun helsinkiläisen ompelijan Martta Koskisen elämään. Elokuva kertoo, miten köyhän, puolikuuron Koskisen elämä johtaa vääjäämättömään lopputulokseen nuoressa itsenäisessä Suomessa.


title: Ompelijatar (elokuva)

text: "Ompelijatar" sai ensiesityksensä Sodankylän elokuvajuhlilla 11. kesäkuuta 2015. Elokuva palkittiin vuoden 2015 parhaan dokumenttielokuvan Jussi-palkinnolla sekä Tampereen elokuvajuhlien 2016 kotimaisen kilpailun erikoispalkinnolla.


title: Ompelijatar (elokuva)

text: Martta Koskinen pidätetään punakaartin naiskomppanian jäsenenä vuonna 1918 ja tuomitaan vankileirille. Siitä lähtien hän on merkitty, ”yhteiskunnalle vaaralliseksi” luokiteltu. Koskinen toimii 1920-luvulla aktiivisesti helsinkiläisissä vasemmistolaisissa nuorisoseuroissa, vetää kirjallisuustoimikuntaa ja kirjoittaa järjestölehtiin.


title: Ompelijatar (elokuva)

text: Valtiollisella poliisilla on kaikki oikeudet puuttua radikaaliin toimintaan. Se tarkkailee ja raportoi tuhansien ihmisten elämää. 1930-luvun alussa kommunistien toiminta kielletään lailla, ja vainoharhan tunne yhteiskunnassa lisääntyy.


title: Ompelijatar (elokuva)

text: Martta Koskinen ei tee itsestään numeroa, mutta hänet ilmiannetaan silti moneen kertaan. Hän tutustuu vankilassa Hertta Kuusiseen, pääsee sitä kautta sivistyneistön piireihin ja työskentelee ahkerasti ompelijattarena muun muassa kirjailija Hella Wuolijoelle. Hän auttaa aina kykyjensä mukaan nuorempiaan ja jatkosodan aikana sodasta kieltäytyneitä tinkien omasta vaatimattomasta elintasostaan.


title: Ompelijatar (elokuva)

text: Koskinen ryhtyy viestinviejäksi maanalaiselle vastarintaliikkeelle, jonka toiminta on kuitenkin lähes olematonta. Hän piilottelee kommunistien johtohenkilöä ja Hertta Kuusisen sulhasta Yrjö Leinoa. Jäätyään kiinni hän kieltäytyy paljastamasta mitään. Martta Koskista pidetään maanpetturina, vakoilijana ja vihollisen kätyrinä. Joillekin hän on kuitenkin mielipidevanki, toisinajattelija ja pasifisti.


title: Ompelijatar (elokuva)

text: Dokumenttielokuva sai ensi-illan jälkeen myönteisen vastaanoton. Nyt-liitteen arvion mukaan ”Ompelijatar on dokumentti, joka hengittää kuin isomman luokan fiktio”. Helsingin uutisten arviossa elokuvaa kuvaillaan esseistiseksi, ”muistojen maailmasta nousevaksi” kokonaisuudeksi. Aamulehden arvio puolestaan ylistää sen tunteisiin vetoavaa elokuvallisuutta.


title: Ompelijatar (elokuva)

text: Elokuvan ajankuva sai kriitikoilta erityistä kiitosta. Velipekka Makkosen mukaan elokuva onnistuu punomaan Martta Koskisen henkilökuvan ja kokonaisen aikakauden historiikin toisiinsa huomattavalla taidolla. Episodi-lehden arvion mukaan ”historiallinen dokumentti ei voisi olla tätä tarkempi ja kiehtovampi”.


title: Ompelijatar (elokuva)

text: Useat arviot mainitsivat lisäksi erikseen Ville Suhosen ohjaustyön. Esimerkiksi Kansan Uutisten Pentti Stranius uskoo Suhosen olevan elokuvan myötä ”ilman muuta nousemassa [suomalaisen dokumenttielokuvan] kovimpaan kärkeen”. Straniuksen mukaan ”Suhonen limittää erilaista materiaalia niin hienosti, että jälkikäteen ei muista, mitkä jaksot on dramatisoitu ja missä kohdin hän käyttää esimerkiksi aikakaudelta säilynyttä dokumenttielokuvaa”.


title: Ompelijatar (elokuva)

text: "Ompelijatar" sai vuoden 2015 parhaan dokumenttielokuvan Jussi-palkinnon. Elokuva oli lisäksi ehdolla parhaan käsikirjoituksen (Ville Suhonen), parhaan leikkauksen (Tuuli Kuittinen) ja parhaan äänisuunnittelun (Pietari Koskinen) sarjoissa.


title: Ompelijatar (elokuva)

text: Tampereen elokuvajuhlilla 2016 elokuva sai kotimaisen kilpailun erikoispalkinnon.


title: Ompelijatar (elokuva)

text: Ville Suhonen palkittiin elokuvasta myös Tiedonjulkistamisen valtionpalkinnolla 2016.


title: Aleksei Lovtšev

text: Aleksei Vladimirovitš Lovtšev (, s. 13. kesäkuuta 1989 Karabanovo) on venäläinen painonnostaja. 188 senttimetriä pitkä ja 140 kilogrammaa painava Lovtšev kilpailee yli 105-kiloisten sarjassa.


title: Aleksei Lovtšev

text: Lovtšev saavutti MM-kultaa vuoden 2015 MM-kilpailuista Houstonista. Hän teki uuden maailmanennätyksen niin työnnössä (264 kg) kuin yhteistuloksessakin (475 kg). Hän jäi kuitenkin kiinni dopingista. Kansainvälisen painonnostoliiton IWF:n jouluaattona julkaisemien tietojen mukaan hän oli käyttänyt kasvuhormonin eritystä lisäävää ipamoreliinia.


title: Aleksei Lovtšev

text: Vuoden 2013 MM-kilpailuista Wrocławista Lovtšev saavutti pronssia. Vuoden 2014 EM-kilpailuista hän saavutti kultaa. Vuoden 2011 kesäuniversiadeista Shenzhenistä Lovtšev saavutti pronssia 105-kiloisista.


title: Aleksei Lovtšev

text: Lovtševin valmentajina toimivat hänen isänsä Vladimir Lovtšev, Sergei Ivanov ja Aleksei Vjatkin. Hänen isänsä kilpaili myös urallaan painonnostossa, jossa hän saavutti Neuvostoliiton mestaruuden.


title: Aleksei Lovtšev

text: IWRP - profile


title: HMS Tribune (1853)

text: HMS Tribune oli Britannian kuninkaallisen laivaston vuonna 1853 vesillelaskettu Tribune-luokan potkurifregatti.


title: HMS Tribune (1853)

text: Alus tilattiin 1. tammikuuta 1850 Sheernessin telakalta ja sen köli laskettiin huhtikuussa 1851. Alus laskettiin vesille 21. tammikuuta 1853 ja se valmistui 3. elokuuta 1853 Woolwichissa. Aluksen rungon valmistuskustannukset olivat 68 304 puntaa ja Maudslay , Sons and Fieldin toimittaman höyrykoneen hinta oli 18 396 puntaa. Aluksen varustaminen maksoi vielä 15 272 puntaa.


title: HMS Tribune (1853)

text: Alus otettiin palvelukseen 14. toukokuuta 1854 Itämeren laivastoon päällikkönään Swinfen Thomas Carnegie. Myöhemmin alus palveli Mustallamerellä osallistuen Sevastopolin pommitukseen 11. lokakuuta.


title: HMS Tribune (1853)

text: Alus myytiin elokuussa 1866 Plymouthissa C. Marshallille romutettavaksi.


title: Mercedes-Benz E-sarja (W210)

text: Mercedes-Benz W210 on Mercedes-Benz E-sarjan neljännen sukupolven malli, jota valmistettiin vuosina 1995–2003. Se korvasi edeltäneen W124-mallin ja seuraajaksi tuli W211. W210-malli ei osoittautunut aivan yhtä kestäväksi kuin edeltäjänsä, sillä laadunvarmistuksesta tingittiin ja komponenttivalmistusta kilpailutettiin kustannustehokkuuden nimissä.


title: Mercedes-Benz E-sarja (W210)

text: Mercedes-Benz W210 esiteltiin kesällä 1995. Keulan muoto oli muuttunut rohkeasti, ja autoon oli muutenkin tullut uudenlaista pyörempää muotoa edeltävään W124-malliin verrattuna. Ilmanvastuskerroin oli alhainen 0,27. Ulkomittojen kasvu oli kuitenkin maltillista, ja paino oli jopa hieman alhaisempi. Merkittävin tekninen muutos oli Mercedes-Benzin ensimmäinen hammastanko-ohjaus, joka ei kuitenkaan ollut ominaisuuksiltaan kehuttava. Etupyörien tuennassa oli joustintukien sijaan C-sarjan kaltaiset poikittaistuet. Uusi turvavaruste oli etuturvavöiden voimanrajoittimet.


title: Mercedes-Benz E-sarja (W210)

text: Vuoden 1998 Euro NCAP -kolaritestistä W210 sai tulokseksi neljä tähteä viidestä.


title: Mercedes-Benz E-sarja (W210)

text: Bensiinimoottorit olivat aluksi 200 (136 hv), 230 (150 hv), 280 (193 hv), 320 (220 hv) ja 420 (279 hv) sekä dieselit 220 (75 hv), 300 (136 hv) ja uusi viisisylinterinen turbodiesel 290 TD (129 hv). Muutamissa maissa oli myös tarjolla 250 D. Turbodiesel oli tehoiltaan vaatimaton, kun otetaan huomioon, että moottori oli suorasuihkutteinen ja välijäähdytetty. Muut dieselmoottorit olivat varsin vanhanaikaisia vapaasti hengittäviä esikammiodieseleitä.


title: Mercedes-Benz E-sarja (W210)

text: Perusmalli oli Classic. Siinä oli vakiovarusteina kaksi turvatyynyä, turvavöiden esikiristimet ja voimanrajoittimet, ABS-jarrut, kauko-ohjattava keskuslukitus, sähköikkunat edessä ja takana, lämmitettävät etuistuimet, alaslaskettavat takaistuimen pääntuet ja lämmitettävät sähköpeilit. Kojelaudan koristeet olivat plataaninväriset ja sisustusvärivaihtoehdot musta, sininen, beige ja harmaa. Etusäleikössä oli kaksi poikittaislistaa.


title: Mercedes-Benz E-sarja (W210)

text: Elegancessa oli Classicin lisäksi nahkaverhoiltu ohjauspyörä, kevytmetallivanteet, ovivalot, säilytystaskut etuistuinten selkänojissa ja himmentyvä taustapeili. Koristeosat olivat aitoa pähkinäpuuta.


title: Mercedes-Benz E-sarja (W210)

text: Avantgarde vastasi varustukseltaan suunnilleen Elegancea. Lisänä oli urheilullinen alusta. Etusäleikössä oli viisi kromilistaa ja sisällä koristeet olivat vaahteraa.


title: Mercedes-Benz E-sarja (W210)

text: Keväällä 1996 esiteltiin farmarimalli (T), jonka tavaratila oli suuruudeltaan 600-litrainen. Laajennettuna koko kasvoi peräti 1 975 litraan asti. Tavaratilaan sai halutessaan myös kahden istuttavan lisäistuimen.


title: Mercedes-Benz E-sarja (W210)

text: Kesällä 1996 tuli markkinoille E 50 AMG ja vuoden lopussa uusi kuusisylinterinen turbodiesel E 300 TD (177 hv). Helmikuussa 1997 tulivat uudet V6:t E 280 ja E 320. Samaan aikaan mallistoon lisättiin jatkuvalla nelivedolla varustettu 4-Matic. Saman vuoden lokakuussa saapuivat E 430 ja E 55 AMG sekä 230:n korvannut V6-moottori 240.


title: Mercedes-Benz E-sarja (W210)

text: Merkittävin moottoriuutuus oli kuitenkin kesällä 1998 esitelty 2,15-litrainen yhteispaineruiskutusdiesel, joka tuli 220 D:n tilalle. Uusi moottori oli tarjolla kahtena tehoversiona: E 200 CDI (102 hv) ja E 220 CDI (125 hv).


title: Mercedes-Benz E-sarja (W210)

text: Vuosimalliin 1997 tuli vakiovarusteeksi sivuturvatyynyt. Turvavarustusta täydennettiin edelleen vuosimallille 1999, jolloin vakioiksi tulivat matkustajan turvatyynyn lastenistuintunnistin, vetoluistonesto ja jarruassistentti. Elegance sai lisäksi Xenon-ajovalot. Manuaali-ilmastointi tuli vakiovarusteeksi 320:een, ja 420:ssa se oli automaattinen. 420:ssä oli nyt vakiona myös radio.


title: Mercedes-Benz E-sarja (W210)

text: Uudistuneet facelift-mallin W210:t tulivat markkinoille syksyllä 1999. Keula oli muutaman sentin aiempaa matalampi ja myös valot oli sijoitettu alemmaksi. Ilmanottoaukkojen muotoilu oli hieman virtaviivaisempi ja ajovalojen alapuoliskon kehys oli samaa palaa puskurin kanssa. Ovenkahvat ja kynnyslistat olivat korinväriset ja takavalot uudet. Sivuvilkut siirtyivät peileihin.


title: Mercedes-Benz E-sarja (W210)

text: Sisäosien muutokset kohdistuivat lähinnä pieniin yksityiskohtiin. Uudessa S-sarjan kaltaisessa monitoimiohjauspyörässä oli radion, ajotietokoneen ja puhelimen käyttökytkimet. Mittaristoon tuli aiempaa suurempi monitoiminäyttö. Sisustusmateriaalit olivat uudet ja laadultaan aikaisempia korkeatasoisempia. Classicin jalopuulistat olivat mantelia ja Avantgardeen sai mustan vaahteran ohella punaruskean sapelin. AMG:ssä oli kolme nahkaverhousvaihtoehtoa.


title: Mercedes-Benz E-sarja (W210)

text: Uusia moottoreita olivat viisi- ja kuusisylinteriset 270 CDI (170 hv) ja 320 CDI (197 hv), jotka korvasivat aiemmat 2,9- ja 3,0-litraiset dieselit. Samalla nelisylinteriset dieselit varustettiin säätyväsiipisillä ahtimilla ja nämä mallit saivat huomattavasti lisää tehoa ja vääntöä (200 115 hv ja 220 143 hv). Dieselien laturit olivat nyt vesijäähdytteisiä. Bensiinimoottorit olivat ennallaan, mutta dieselien tavoin nekin saivat kuusiportaisen manuaalivaihteiston.


title: Mercedes-Benz E-sarja (W210)

text: Vakiovarusteisiin lisättiin ESP, turvaverhot, sähkösäätöiset etuistuimet, vakionopeudensäädin, ajotietokone ja radio kahdeksalla kaiuttimella. Lisävarusteena sai nyt myös takaistuimen sivuturvatyynyt.


title: Mercedes-Benz E-sarja (W210)

text: Vuosimallin 2002 E 200 sai kompressoriahtimen, jonka myötä teho nousi 163 hevosvoimaan. E 240:n moottori kasvoi puolestaan 2,6-litraiseksi, mutta teho ja mallimerkintä säilyivät siitä huolimatta entisellään.


title: Kyle Edmund

text: Kyle Edmund (s. 8. tammikuuta 1995 Johannesburg, Etelä-Afrikka) on Etelä-Afrikassa syntynyt brittiläinen tennispelaaja, joka on ollut ammattilaisena vuodesta 2012 alkaen. Oikeakätinen Edmund on 188 senttimetriä pitkä ja painaa 80 kilogrammaa. Edmundin uran paras kaksinpelin ATP-rankingsijoitus on neljästoista.


title: Kyle Edmund

text: Edmund aloitti tenniksen pelaamisen 10-vuotiaana. Hän saavutti ensimmäisen kaksinpelin ATP-turnausvoittonsa Antwerpissa vuonna 2018. Grand Slam -turnauksissa hän on yltänyt parhaimmillaan välieriin Australian avoimissa 2018.


title: Kyle Edmund

text: Nelinpelissä Edmund on saavuttanut kaksi nuorten Grand Slam -voittoa portugalilaisen parinsa Frederico Ferreira Silvan kanssa. ATP-rankingissa hän on ollut parhaimmillaan sijalla 152. Vuonna 2018 hän voitti nelinpeliturnauksen Estorilissa.


title: Kyle Edmund

text: Vuonna 2015 Edmund voitti yhdessä Andy Murrayn, Jamie Murrayn ja James Wardin kanssa Davis Cupin heidän kaadettuaan loppuottelussa Belgian.


title: Álvaro Cunhal

text: Álvaro Barreirinhas Cunhal (10. marraskuuta 1913 Coimbra – 13. kesäkuuta 2005 Lissabon) oli portugalilainen poliitikko ja kirjailija, joka toimi Portugalin kommunistisen puolueen (PCP) pääsihteerinä vuosina 1961–1992. Hän joutui olemaan useita vuosikymmeniä vankeudessa ja maanpaossa António Salazarin ja Marcello Caetanon oikeistodiktatuurin aikana. Neilikkavallankumouksen jälkeen hän oli ministerinä Portugalin hallituksessa 1974–1975, mutta PCP joutui pian takaisin oppositioon. Cunhal oli vuosikymmenten ajan puolueensa henkilöitymä. Hänen ideologista linjaansa on pidetty dogmaattisena ja hän pysyi uskollisena Neuvostoliiton kannoille. Vetäydyttyään politiikasta hän saavutti vanhoilla päivillään arvostusta kirjailijana.


title: Álvaro Cunhal

text: Cunhalin isä oli vapaamielinen lakimies ja hän suoritti itsekin nuorena lakiopintoja Lissabonin yliopistossa. Hän liittyi 17-vuotiaana kommunistiseen puolueeseen ja Neuvostoliiton ystävyysseuraan. Hänet valittiin jo 22-vuotiaana puolueen keskuskomiteaan sekä puolueen nuorisojärjestön puheenjohtajaksi, ja hän edusti vuonna 1935 PCP:tä kommunistisen nuorisointernationaalin kongressissa Moskovassa. Cunhal oli vangittuna ensimmäisen kerran vuosina 1937–1938. Ollessaan toisen kerran lyhyesti vangittuna vuonna 1940 hän väitteli lakitieteen tohtoriksi väitöskirjansa aiheena abortin laillistaminen. Yksi vastaväittäjinä toimineista professoreista oli tuleva diktaattori Caetano. PCP:n pääsihteeri Bento Gonçalves kuoli vuonna 1942 vankilassa ja seuraavana vuonna pidetyssä salaisessa puoluekokouksessa Cunhal kohosi käytännössä puolueen johtavaksi hahmoksi, joskaan häntä ei muodollisesti valittu puoluesihteeriksi vielä tuolloin. Cunhal toimi keskuskomitean sihteerinä vuoteen 1949, jolloin viranomaiset lopulta saivat hänet kiinni. Cunhal oli tämän jälkeen yli kymmenen vuotta vankilassa, kunnes hän onnistui 3. tammikuuta 1960 pakenemaan yhdessä yhdeksän muun poliittisen vangin kanssa Penichen vankilasta kiipeämällä muurin yli.


title: Álvaro Cunhal

text: Cunhal nimettiin muodollisesti maanalaisen PCP:n pääsihteeriksi vuonna 1961. Vuonna 1962 hän siirtyi maanpakoon ja asui seuraavat 12 vuotta pääasiassa Moskovassa ja Prahassa. Hän tuki Neuvostoliiton toimia Tšekkoslovakian miehityksen aikana vuonna 1968. Cunhal kannusti PCP:tä tukemaan myös muiden kuin työläisten kapinaliikehdintöjä Portugalin diktatuurin kaatamiseksi ja panostamaan varsinkin armeijassa vallinneeseen tyytymätömyyteen. Toisaalta hänen Neuvostoliitolle uskollisen ja ideologisesti jäykän linjansa vuoksi PCP:n suhteet Espanjan ja Italian kommunistisiin puolueisiin, Portugalin siirtomaiden vasemmistolaisiin sissiliikkeisiin ja Portugalin radikalisoituvaan nuorisoon jäivät viileiksi.


title: Álvaro Cunhal

text: Cunhal palasi Portugaliin viisi päivää huhtikuun 1974 neilikkavallankumouksen jälkeen ja sai sankarin vastaanoton. Hän oli merkittävä poliittinen vaikuttaja vallankumousta seuranneessa siirtymävaiheessa. Hän toimi 1974–1975 salkuttomana ministerinä neljässä peräkkäisessä hallituksessa ja oli läheisessä yhteistyössä varsinkin vasemmistolaisen pääministerin Vasco Gonçalvesin kanssa. Ministerinä Cunhal johti pankkien ja vakuutuslaitosten kansallistamista sekä maanjakoa. Hänen johdollaan PCP luopui proletariaatin diktatuurin tunnuksesta korostaakseen maltillisuuttaan, mutta se jäi siitä huolimatta ensimmäisissä vapaissa vaaleissa keväällä 1975 keskikokoiseksi puolueeksi. Cunhal toivoi vallankumouksellisen kehityksen Portugalissa jatkuvan, mutta sekä Mário Soaresin johtamat sosialistit että välitöntä vallankumousta vaatineet äärivasemmistolaiset nuorisoliikkeet käänsivät selkänsä PCP:lle, joka joutui väistymään hallituksesta heinäkuussa 1975.


title: Álvaro Cunhal

text: Cunhal oli edustajana perustuslakia säätävässä kansalliskokouksessa ja sen jälkeen parlamentissa vuosina 1975–1991 sekä Portugalin valtioneuvoston jäsenenä 1982–1992. Vuonna 1992 Cunhal luopui PCP:n pääsihteerin tehtävistä ja siirtyi puolueen kunniapuheenjohtajaksi. Aatteellisia linjauksiaan hän ei julkisesti koskaan muuttanut. Cunhalin jälkeen PCP:n puoluesihteeriksi tuli Carlos Carvalhas.


title: Álvaro Cunhal

text: Cunhal julkaisi kolmiosaisen romaanisarjan Portugalin antifasistisesta vastarinnasta salanimellä Manuel Tiago. Hän paljasti olleensa nimimerkin takana vuonna 1994, ja jatkoi sen jälkeenkin romaanien ja novellien kirjoittamista samalla nimimerkillä. Vankilavuosinaan hän myös käänsi William Shakespearen "Kuningas Learin" portugaliksi ja se julkaistiin salanimellä Maria Manuela Serpa. Nimellä António Vale hän puolestaan saattoi julkisuuteen tekemäänsä taidegrafiikkaa ja veistoksia. Cunhal kirjoitti vanhoilla päivillään lisäksi esseitä Portugalin historiasta ja taiteen yhteiskunnallisesta merkityksestä. Yksi hänen romaaneistaan sovitettiin Portugalissa televisiosarjaksi vuonna 2005.


title: Tsugiharu Ogiwara

text: Tsugiharu Ogiwara (, s. 20. joulukuuta 1969 Kusatsu, Gunman prefektuuri) on japanilainen uransa päättänyt yhdistetyn hiihtäjä ja maailmanmestari. 170 senttimetriä pitkä ja 61 kilogrammaa painava Ogiwara edusti Kitano Construction Corporation Ski Clubia.


title: Tsugiharu Ogiwara

text: Ogiwara osallistui vuoden 1998 talviolympialaisiin, jotka järjestettiin Naganossa. Hän sijoittui joukkuekilpailun viidenneksi ja henkilökohtaisen kilpailun kuudenneksi. Vuoden 1995 MM-kilpailuista Ogiwara saavutti kultaa joukkuekilpailusta.


title: Tsugiharu Ogiwara

text: Maailmancupissa Ogiwara kilpaili vuodet 1994–1998. Hänen uransa paras sijoitus maailmancupin osakilpailussa oli toinen, jonka hän saavutti kaudella 1994–1995 Liberecistä ja Oslosta. Tuolla kaudella hän oli maailmancupin kokonaispisteissä neljäs.


title: Tsugiharu Ogiwara

text: Ogiwaran kaksoisveli Kenji Ogiwara on yhdistetyn olympiavoittaja ja maailmanmestari.


title: Jussi Eskola (Ylen urheilutoimittaja)

text: Jussi Eskola (s. 1973) on Yle Urheilun selostaja ja toimittaja. Eskola selostaa Ylellä yleisurheilua, hiihtoa ja suunnistusta. Vuosina 2014–2017 hän oli Ylen ampumahiihdon pääselostaja. Hiihtoa hän on selostanut Ylellä vuosina 2006–2014 ja 2017–.


title: Jussi Eskola (Ylen urheilutoimittaja)

text: Lontoon Kesäolympialaisissa 2012 Eskola selosti ammuntaa ja Rion Kesäolympialaisissa 2016 hän selosti ammuntaa ja soutua.


title: Jussi Eskola (Ylen urheilutoimittaja)

text: Eskolan merkittävimpiä selostuksia lienevät Suomen naisten viestijoukkueen ja Aino-Kaisa Saarisen maailmanmestaruudet Hiihdon MM-kisoissa 2009, Matti Heikkisen maailmanmestaruus Hiihdon MM-kisoissa 2011, Iivo Niskasen ja Sami Jauhojärven parisprintin olympiakulta Talviolympialaisissa 2014 sekä Iivo Niskasen olympiakulta 50 kilometrin perinteisen kisassa Talviolympialaisissa 2018.


title: Jussi Eskola (Ylen urheilutoimittaja)

text: Keväällä 2016 Yleisradion johto hyllytti Eskolan kesän urheilutapahtumista tämän kritisoitua Ylen urheilupolitiikkaa Iltalehdessä. Eskolan piti selostaa kesällä 2016 yleisurheilua EM-kisoissa ja Rion kesäolympialaisissa.


title: Jussi Eskola (Ylen urheilutoimittaja)

text: Vuonna 2017 Eskola palasi Ylen yleisurheiluselostajaksi aisaparinaan Tapio Suominen. Vuonna 2017 hän palasi hiihdon pääselostajaksi Tapio Suomisen jäätyä sairauslomalle.


title: The Reluctant Dragon

text: The Reluctant Dragon (”Lempeä lohikäärme”, ”Vastahakoinen lohikäärme”) on Walt Disneyn tuottama humoristinen näytelmäelokuva, joka esittelee animaatioelokuvien tuotantoa hänen elokuvastudiossaan. "The Reluctant Dragon" sai ensi-iltansa vuonna 1941, ja se oli The Walt Disney Companyn ensimmäinen näytelmäelokuva. Tapahtumat sijoittuvat Disney-studioon Kalifornian Burbankiin. Elokuva sisältää animoituja jaksoja.


title: The Reluctant Dragon

text: Elokuva palveli kahta tarkoitusta: Walt Disney halusi hyötyä maailmanlaajuisesta maineestaan ja hankkia kohtuullisin kustannuksin pääomaa tuleviin elokuvahankkeisiin sekä esitellä piirroselokuvien tekoprosessia, joka kiinnosti yleisöä.


title: The Reluctant Dragon

text: Elokuvan pääosassa nähdään radiohumoristi Robert Benchley, joka lähtee vaimonsa käskystä tapaamaan Walt Disneyä: vaimon mukaan Kenneth Grahamen lastenkirja "Vastahakoinen lohikäärme" sopisi piirroselokuvan aiheeksi. Saavuttuaan elokuvastudiolle Benchley karkaa toistuvasti oppaaltaan, seikkailee omin päin ympäri studiota ja kohtaa elokuvantekijöitä. Hän tunkeutuu esimerkiksi huoneeseen, jossa on meneillään tarinapalaveri, ja hänelle esitellään kuvakäsikirjoituksena piirroselokuvasuunnitelma "Baby Weems". Sitten Benchley eksyy musiikkistudioon, jossa Clarence Nash ja Florence Gill sekä orkesteri esittävät dueton oopperasta "Martha" Aku Ankan ja Klaara Kotkon äänellä, ja äänitysstudioon, jossa äänitetään piirroselokuvan äänitehosteita.


title: The Reluctant Dragon

text: "The Reluctant Dragon" alkaa mustavalkoisena, mutta kun Benchley astuu sisään ovesta, jossa lukee ”Technicolor”, elokuva muuttuu värilliseksi ja Benchley ihastelee vaatteitaan: ”Aah... Technicolor!” Siirtymä oli Walt Disneyn idea. Benchley kohtaa animaattori Ward Kimballin, ja Aku Ankka selostaa hänelle, kuinka animaatioelokuva kuvataan filmiruutu kerrallaan; lisäksi hän saa nähdä monitasokameran.


title: The Reluctant Dragon

text: Lopulta Benchley ohjataan studion elokuvateatteriin, jossa Walt Disney ja hänen työtoverinsa ryhtyvät juuri katsomaan piirroselokuvaa "The Reluctant Dragon". Benchleyn elokuvaidea olikin jo ehditty toteuttaa.


title: The Reluctant Dragon

text: Kriitikko Leonard Maltinin mukaan elokuvan parasta antia on satiiri "Baby Weems", joka esitetään kuvakäsikirjoituksena (). Tarinan aiheena on vauva, joka oppii puhumaan kahden päivän ikäisenä, tapaa suurmiehiä ja säveltää sinfonioita. Myös 12 minuutin pituinen piirrosjakso ”Vastahakoinen lohikäärme”, joka päättää elokuvan, on Maltinin mukaan hienovarainen ja taidokkaasti animoitu kokonaisuus.


title: The Reluctant Dragon

text: "The Reluctant Dragon" esittelee Disney-studiota ja vie katsojat ”kulissien taakse”, mutta kuten Maltin huomauttaa, elokuvantekoa selostetaan epätäsmällisesti ja monissa keskeisissä rooleissa esiintyy näyttelijöitä. Hän pitää värikuvausta kuitenkin onnistuneena.


title: The Reluctant Dragon

text: Elokuvayleisölle "The Reluctant Dragon" oli pettymys, koska yleisö odotti "Pinokkion" ja "Fantasian" kaltaista vaikuttavaa ja monipuolista teosta mutta elokuvantekoa kuvattiinkin arkisesta näkökulmasta. Lisäksi elokuvan vastaanottoa rasitti Disney-studioiden lakko: studion elämä ei ollutkaan niin auvoisaa kuin elokuvassa esitettiin.


title: The Reluctant Dragon

text: Ensi-iltansa jälkeen "The Reluctant Dragon" oli pitkään poissa levityksestä. Elokuva julkaistiin Yhdysvalloissa VHS:nä vuonna 1981, DVD:nä vuonna 2002 ja blu-rayna vuonna 2014. Suomessa elokuva on tiettävästi esitetty ainoastaan Helsingin juhlaviikoilla Suomen elokuva-arkiston ohjelmakokonaisuudessa ”Tuntematon Walt Disney” vuonna 1995 nimellä "Lempeä lohikäärme". "The Reluctant Dragon" esitettiin Valtion elokuvatarkastamolle vuonna 1953, mutta sitä ei tiedetä esitetyn. Elokuvan piirrosjaksoa "The Reluctant Dragon" on levitetty videojulkaisuna.


title: Daredevil (1. tuotantokausi)

text: Yhdysvaltalaisen televisiosarjan "Daredevilin" ensimmäinen tuotantokausi julkaistiin Netflixissä kokonaisuudessaan 10. huhtikuuta 2015. "Daredevil" perustuu Marvel Comicsin samannimiseen supersankarihahmoon, ja sen ensimmäinen kausi seuraa lakimiehenä päivisin toimivan Matt Murdockin / Daredevilin alkuaikoja katutason supersankarina New Yorkin Hell’s Kitchenissä. Samalla kausi seuraa rikollisjohtaja Wilson Fiskin nousua. Sarja on osa Marvel Cinematic Universea (MCU) sijoittuen samaan maailmaan kuin MCU:n elokuvat ja muut televisiosarjat. Kauden tuotti Marvel Television yhdessä ABC Studiosin, DeKnight Prods.:n ja Goddard Textilesin kanssa. Steven S. DeKnight toimi sarjan pyörittäjänä sarjan luojan Drew Goddardin toimiessa konsulttina.


title: Daredevil (1. tuotantokausi)

text: Charlie Cox esittää Murdockia, kun taas Vincent D’Onofrio näyttelee Fiskiä. Kaksikon lisäksi sarjan muita pääosia näyttelevät Deborah Ann Woll, Elden Henson, Toby Leonard Moore, Vondie Curtis-Hall, Bob Gunton, Ayelet Zurer ja Rosario Dawson. "Daredevilin" tuotanto alkoi joulukuussa 2013 Goddardin palkkaamisen myötä. DeKnight korvasi hänet sarjan pyörittäjänä ja Cox valittiin päärooliin toukokuussa 2014. Kausi, joka keskittyy lähdemateriaalin synkempiin ja kypsempiin osiin, kuvattiin New Yorkissa heinä–joulukuussa 2014. Stephanie Maslansky suunnitteli kauden asut, minkä lisäksi Daredevilin lopullisen punaisen asun suunnitteli Ryan Meinerding yhdessä Marvel Studiosin puvustajien kanssa. Kausi sisältää yhteyksiä ja viittauksia MCU:n muihin projekteihin.


title: Daredevil (1. tuotantokausi)

text: Kauden kaksi ensimmäistä jaksoa saivat ensi-iltansa Los Angelesissa 2. huhtikuuta 2015, minkä jälkeen kaikki 13 jaksoa julkaistiin Netflixissä 10. huhtikuuta 2015 saaden yleisesti suotuisia arvosteluja. Kriitikot kehuivat näyttelijöiden, ja erityisesti D’Onofrion, suorituksia sekä sarjan synkempää sävyä ja sen toimintakohtauksia verratuna muihin MCU:n tuotantoihin. Kuitenkin kauden tahditus ja Daredevilin punainen asu saivat osakseen kritiikkiä. Ensimmäinen kausi sai kaksi Emmy-ehdokkuutta parhaista erikoisefekteistä ja äänileikkauksesta. Sarjaa jatkettiin toiselle kaudelle 21. huhtikuuta 2015.


title: Vähä Karppajärvi

text: Vähä Karppajärvi on Pirkanmaalla Ikaalisissa Karpanperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Vähä Karppajärvi on osa Röyhiönjärven-Iso Karppajärven valuma-aluetta.


title: Vähä Karppajärvi

text: Järvi on 850 metriä pitkä, 150 metriä leveä ja sen pinta-ala on 7,9 hehtaaria. Se sijaitsee Holmanharjun länsipuolella ja sijoittuu pohjois-eteläsuuntaisesti Iso Karppajärven viereen. Sen eteä- ja pohjoispäässä on suora ja siihen laskee kaksi pelto-ojaa ja yksi lyhyt suo-oja. Pohjoispäähän laskee Särkilammen laskuoja, joka tuo sieltä kolmen muunkin lammen laskuvedet. Itärantaan laskee Iso Karppajärven 200 metriä pitkä laskujoki. Järven eteläpäässä on sen ainoa saari Leppisaari. Rantaviivan pituus on 2,1 kilometriä ja rannalla sijaitsevat neljä vapaa-ajan asuntoa ja Uusitalon maatila. Pohjoispäässä sijaitsee vielä Lähteenmäen maatilan pellot. Järvelle pääsee yhdystieltä 13281.


title: Tähtilordi

text: Tähtilordi (), oikealta nimeltään Peter Quill, on Marvel-kustantamon sarjakuvien supersankarihahmo, joka esiintyi ensi kerran "Marvel Preview" -lehden numerossa 4 (tammikuu 1976). Hahmon loivat Steve Englehart ja Steve Gun. Peter Quillin äiti on Meredith Quill ja isä Spartaxin keisari J’Son, mikä johtaa hänen tulemiseensa planeettojenväliseksi lainvartijaksi.


title: Tähtilordi

text: Tähtilordin aiemmat esiintymiset olivat kuitenkin vähemmän merkittäviä, kunnes hahmo sai tärkeän roolin sarjakuvista "Annihilation" (2006) ja "Annihilation: Conquest" (2007). Vuonna 2008 alkaneessa uudessa "Guardians of the Galaxy" -sarjakuvassa hän ryhtyi johtamaan avaruudessa toimivaa supersankariryhmää Galaksin Vartijat, joka oli uusi kokoonpano vuonna 1969 toimineesta samannimisestä supersankariryhmästä. Chris Pratt on näytellyt hahmoa Marvel Cinematic Universen elokuvissa alkaen vuoden 2014 elokuvasta "Guardians of the Galaxy".


title: Tähtilordi

text: Tehtyään pakkolaskun Maahan, J’son tapaa Meredith Quillin, joka majoittaa hänet luokseen. J’son ja Meredith rakastuvat toisiinsa, mutta korjattuaan aluksensa J’son joutui lähtemään sotaan. Meredith oli kuitenkin J’sonin tietämättä tullut raskaaksi ja synnytti myöhemmin pojan nimeltä Peter Quill. 10 vuotta myöhemmin Badoon-sotilaat tappoivat Meredithin ja yrittivät tappaa myös Peterin estääkseen J’sonin sukua jatkumasta. Peter ampuu avaruusolennot ja löytää sattumalta isänsä aseen ennen kuin pakenee Badoonien jälkeensä jättämällä aluksella. Peter päätyy orpokotiin ja liittyy myöhemmin NASAan.


title: Tähtilordi

text: Vuosia myöhemmin hänen aluksensa vaurioituu ja jää ajelehtimaan avaruuteen mistä Yondun (tämä Yondu oli vaihtoehtoisesta tulevaisuudesta tulevan ja alkuperäisiin Galaksin Vartijoihin kuuluvan Yondu Udontan esi-isä) johtamat avaruusrosvot, Ravagerit, löytävät hänet. Pelastuttuaan Peter yrittää varastaa näiden aluksen, huijataen jokaista avaruusrosvoista ja lyöden jopa itse Yondun tajuttomaksi. Herättyään Yondu vapautui ja antoi Peterille kaksi vaihtoehtoa: joko hänet heitettäisiin avaruuteen tai tapettaisiin suoraan aluksessa. Mutta Peter pyytääkin sen sijaan, että saisi liittyä Ravagereihin. Yondu ei suostu, ennen kuin ymmärtää heidän molempien olevan "lapsia vailla kotia". Vaikka hän olikin Ravagereille pelkkä siivooja, Peter käytti tilaisuutta hyväkseen oppiakseen avaruudesta kaiken.


title: Tähtilordi

text: Myöhemmin Tähtilordi on kuolla kohdatessaan Langenneen, yhden entisistä Galactuksen apulaisista, ja lisäksi Tähtilordin alus tuhoutuu. Kaksikko vangitaan galaksienväliseen vankilaan, Kylniin. Supersankari Nova vapauttaa Tähtilordin, joka päätyy auttamaan häntä sodassa Annihilusia vastaan. Tähtilordi toimii myöhemmin krii-kenraali Ronan Syyttäjän neuvonantajana.


title: Tähtilordi

text: Kun Phalanx valtaa kriiden kotiplaneetta Halan, Tähtilordi johtaa kapinaa valloittajia vastaan. Estääkseen toisen galaksienvälisen sodan, Tähtilordi muodostaa uuden kokoonpanon Galaksin Vartijoista. He ovat "ennakoivia" ja pyrkivät tekemään ennaltaehkäiseviä iskuja galaktisia uhkia vastaan, mutta epäonnistuvat estämään sodan kriiden ja Shi’arin välillä. Thanoksen toimien seurauksena toisen universumin uhatessa hedän universumiaan, Tähtilordi ja Nova ovat valmiita uhraamaan itsensä Thanoksen pysäyttämiseksi, mutta Nova on ainut, joka kuolee, ja Thanos pääsee pakoon.


title: Iso Karppajärvi

text: Iso Karppajärvi on Pirkanmaalla Ikaalisissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Iso Karppajärvi on osa Röyhiönjärven-Iso Karppajärven valuma-aluetta.


title: Iso Karppajärvi

text: Järvi on 2,0 kilometriä pitkä, 650 metriä leveä ja sen pinta-ala on 42 hehtaaria. Se sijaitsee Vähä Karppajärven rinnalla pohjois-eteläsuuntaisesti. Järvien välinen alue on viljeltyä, mutta muuten järven rannat ovat metsämaata. Vain muutamissa kohdissa rannat ovat avosuota. Järviallas on eteläpäässä leveä, mutta pitkää ja kapeaa pohjoisosaa kutsutaan Myllylahdeksi. Siihen laskee toistakymmentä metsä- tai suo-ojaa. Kaksi ojista ovat lampien laskuojia. Pohjoispäähän laskee Pikku Haukijärvi ja keskikohdan itärantaan laskee Karhulammen ja Haaralammen yhteinen laskuoja. Järvellä on 200 metriä pitkä laskujoki, joka laskee Vähä Karppajärveen. Järvellä on kolme saarta. Suurin saari sijaitsee pohjoisosassa aivan rannan tuntumassa ja sen läpimitta on yli 100 metriä. Eteläpäässä Pikkulahden kupeessa sijaitsee Pukkisaari ja rannan tuntumassa on kaksi luotoa. Rantaviivaa on 5,8 kilometriä. Rannoille on rakennettu noin 20 vapaa-ajan tai kiinteää asuntoa ja rannan yhteydessä sijaitsee kolme maatilaa. Järvelle pääsee Saukonperältä yhdystietä 13281.


title: Iso Karppajärvi

text: Vuoden 1959 peruskartassa järven pohjoisosassa oli piirrettynä kaksi pientä saarta, jotka ovat myöhemmissä peruskartoissa maatuneet yhteen isommaksi saareksi.


title: Matti Ranta

text: Matti Aarne Ranta (s. 22. huhtikuuta 1932 Tampere) on suomalainen fyysikko ja emeritusprofessori. Hän oli Oulun yliopiston mekaniikan professori 1967–1970, Teknillisen korkeakoulun professori 1970–1996 ja vararehtori 1976–1978. Hänen tutkimusalaansa on tekninen mekaniikka.


title: Tarja Ranta

text: Tarja Irmeli Ranta, oik. "Silvennoinen" (s. 1946) on suomalainen balettitanssija. Hän oli kiinnitettynä Suomen kansallisbalettiin 1965–1988 ja oli solistitanssija vuodesta 1971. Hän oli 1973–1975 solistina Frankfurt am Mainissa Städtische Bühnen balettiseurueessa. Baletteja, joissa hän on tanssinut pääosia, ovat "Joutsenlampi", "Gajaneh", "Spartacus" ja "Serenade".


title: Ingeborg Sjöqvist

text: Ingeborg Maria Sjöqvist (myöh. Ingers, 19. huhtikuuta 1912 Kalmar – 22. marraskuuta 2015 Rydebäck, Helsingborg) oli ruotsalainen uimahyppääjä.


title: Ingeborg Sjöqvist

text: Sjöqvist kilpaili 10 metrin kerroshypyissä. Kesäolympialaisissa hän sijoittui neljänneksi Los Angelesissa 1932 ja yhdeksänneksi Berliinissä 1936. EM-kilpailuista hän saavutti hopeaa vuosina 1931 ja 1934. Sjöqvistin Lala-sisko oli uimahyppyjen olympiamitalisti.


title: Ingeborg Sjöqvist

text: Sjöqvist kuoli 22. marraskuuta 2015 Helsingborgissa 103 vuoden iässä. Hän oli kuollessaan vanhimpia elossa olleita olympiaurheilijoita, epävirallisesti kuolinhetkellään vanhin vanhemman kiinalaisen Guo Jien kuoltua viikko häntä ennen. Sjöqvistin aviomies ehti myös viettää satavuotissyntymäpäiväänsä ennen tämän kuolemaa, ja he ehtivät olla naimisissa 75 vuotta.


title: Turaidan linna

text: Turaidan linna (, ) on Latvian Siguldassa, Gaujan kansallispuiston alueella sijaitseva osittain entistetty keskiaikainen linna.


title: Turaidan linna

text: Tiilirakenteisen linnan paikka on korkealla mäellä Gaujajoen varressa. Sen rakentaminen aloitettiin vuonna 1214. Rakennuttajina olivat kalparitaristo ja Riian piispa Albert von Buxhövden. Tarkoituksena oli tehdä linnasta tukikohta kristilliselle käännytystyölle erityisesti pohjoisen suuntaan Sakalan ja Ugandin maakuntiin (nykyiset Valgamaa, Võrumaa ja Põlvamaa). Samalla paikalla oli aikaisemmin paikallisen väestön puinen linnoitus, josta uuden linnan nimi on peräisin.


title: Turaidan linna

text: 1200-luvun alkupuolella Kalparitaristo kärsi suuria tappioita liettualaisten käännytystyössä, ja vuonna 1237 se sulautui saksalaiseen ritarikuntaan. Tällöin Turaidankin herruus siirtyi ritarikunnalle. Paikallisista heimoista latgallit olivat heidän liittolaisiaan. Linnan puolustussysteemin parantaminen jatkui: 1300-luvulla rakennettiin eteläinen torni muureineen ja 1400-luvulla varauduttiin tuliaseiden vaikutukseen rakentamalla pyöreä länsitorni. Rakennus- ja kunnostustöitä tehtiin 1600-luvullakin, vaikkakin linnan sotilasstrateginen merkitys alkoi olla vähäinen. Vuonna 1776 sattuneen tulipalon jälkeen linna jäi pois käytöstä ja se hylättiin.


title: Turaidan linna

text: Vuonna 1976 linnan alueella aloitettiin arkeologiset tutkimukset ja sen jälkeen rakennuksia on restauroitu.


title: Pentti Peitsamo

text: Pentti Valdemar Peitsamo (1920–1998) oli Nokialainen pelimannimuusikko ja -säveltäjä. Hän johti Nokian Musikantteja ja soitti vuodesta 1982 viulua Pinsiön Pelimanneissa. Hän oli rock-muusikko Kari Peitsamon isä.


title: Rift Valley -kuume

text: Rift Valley -kuume (RVF) on virussairaus, jonka oireet vaihtelevat lievistä vakaviin. Lieviä oireita voivat olla esimerkiksi kuume, lihaskipu ja jopa viikon kestävä päänsärky. Vakavia oireita voivat olla näkökyvyn heikkeneminen, joka alkaa ilmetä kolme viikkoa tartunnan saamisen jälkeen, aivojen tulehdus, joka aiheuttaa vakavaa päänsärkyä ja sekavuutta, sekä verenvuoto ja siihen liittyvät maksavaivat, jotka voivat ilmetä jo muutamassa päivässä. Niillä, joilla on verenvuotoa, kuoleman todennäköisyys on jopa 50 %.


title: Rift Valley -kuume

text: Sairauden aiheuttaa Rift Valley -kuumevirus, joka on tyypiltään "flebovirus". Virus voi tarttua ihmiseen, jos hän koskettaa tartunnan saaneen eläimen verta, hengittää ilmaa tartunnan saaneen eläimen teurastuksen yhteydessä, juo tartunnan saaneen eläimen raakamaitoa tai häntä pistää tartunnan saanut hyttynen. Tauti voi tarttua esimerkiksi lehmiin, lampaisiin, vuohiin ja kameleihin. Näihin eläimiin se leviää yleensä hyttysten välityksellä. Näyttää siltä, että tauti ei voi tarttua ihmisestä toiseen. Taudin diagnosointi perustuu siihen, että verestä löydetään viruksen vasta-aineita tai itse virusta.


title: Rift Valley -kuume

text: Taudin leviämistä ihmisiin ehkäistään rokottamalla eläimiä. Tämä on tehtävä ennen taudin esiintymistä, sillä rokottaminen epidemian aikana saattaa pahentaa tilannetta. Eläinten liikkumisen rajoittamisesta epidemian aikana voi myös olla hyötyä. Kannattaa myös vähentää hyttysten määrää ja välttää niiden pistoja. Ihmisille on olemassa rokote, mutta vuoden 2010 tietojen mukaan se ei ole yleisesti saatavilla. Tartunnan saaneille ei ole olemassa vakiintunutta lääkehoitoa.


title: Rift Valley -kuume

text: Tautia on esiintynyt epidemioina vain Afrikassa ja Arabian niemimaalla. Epidemioita esiintyy yleensä runsaiden sateiden aikaan, jolloin hyttysten määrä lisääntyy. Tautia todettiin ensi kerran karjassa Kenian Rift Valleyssa 1900-luvun alkupuolella, ja virus eristettiin ensimmäisen kerran vuonna 1931.


title: Dellemanin oireyhtymä

text: Dellemanin oireyhtymä on silmien, aivojen ja ihon epämuodostumia aiheuttava oireisto. Sen mahdollisiin piirteisiin kuuluvat muiden muassa silmäkuopan kasvaimet, aivokuoren alueiden täyttyminen nesteellä, aivokurkiaisen puuttuminen, kehitysvammaisuus, epilepsia ja fokaalinen dermaalinen hypoplasia. Vammautuneiden kasvot ovat yleensä epäsymmetriset. Satunnaisen mutaation aiheuttama oireyhtymä kuvattiin ensimmäistä kertaa kahdella vammautuneella vuonna 1981. Sittemmin tapauksia on todettu kymmenittäin.


title: Edita Pučinskaitė

text: Edita Pučinskaitė (s. 27. marraskuuta 1975 Naujoji Akmenė, Šiauliain lääni) on liettualainen maantiepyöräilyn maailmanmestari ja kaikkiaan nelinkertainen MM-mitalisti. Hän on pituudeltaan 169 cm.


title: Edita Pučinskaitė

text: Pučinskaitė voitti maantieajon maailmanmestaruuden 1999 Veronassa 18 sekunnin erolla Anna Wilsoniin. Hän sai maannaisensa Rasa Polikevičiūtėn jälkeen maantieajon MM-hopeaa Lissabonissa 2001. MM-pronssia hän saavutti maantieajossa Duitamassa 1995 ja aika-ajossa Veronassa 1999.


title: Edita Pučinskaitė

text: Pučinskaitė voitti "naisten Ranskan ympäriajon" Grande Boucle fémininen 1998 ja "naisten Italian ympäriajon" Giro Donnen 2006 ja 2007.


title: Edita Pučinskaitė

text: Pučinskaitė valittiin Liettuan vuoden urheilijaksi 1999.


title: Edita Pučinskaitė

text: Lähteet: Cycling Archives, Pro Cycling Archives


title: Batyr Zakirov

text: Batyr Karimovitš Zakirov (, (26. huhtikuuta 1936 Moskova — 23. tammikuuta 1985 Taškent, Uzbekistan, Neuvostoliitto) oli neuvostoliittolais-uzbekistanilainen monipuolinen taiteilija, erityisesti muusikko.


title: Batyr Zakirov

text: Hänellä oli monia sukulaisia taiteilijoina ja hän sai monia palkintoja sekä esiintyi myös ulkomailla erinomaisen kielitaitonsa vuoksi.


title: A. F. Ruissalo

text: Anton Fabian Ruissalo (vuoteen 1906 Fihlman; s. 25. elokuuta 1873 Tampere) oli suomalainen ammattiyhdistysmies ja sosialidemokraatti, joka vuoden 1905 suurlakon aikana kuului lyhytaikaiseksi jääneeseen Suomen väliaikaiseen hallitukseen. Ammatiltaan hän oli asemamiehenä työskennellyt rautatieläinen.


title: A. F. Ruissalo

text: Fihlman työskenteli valtionrautateillä vuodesta 1900. Tampereen Työväenyhdistyksen aktiiveihin lukeutunut Fihlman valittiin suurlakon alettua Tampereella valtaa pitäneen suurlakkokomitean jäseneksi. Marraskuun 1. päivänä kaupungissa annettiin ns. "Punainen julistus", jota Fihlmanin sekä Vihtori Kososen, Kössi Lindströmin, Yrjö Mäkelinin ja Eetu Salinin muodostama lähetystö matkusti viemään Helsinkiin. Kolme päivää myöhemmin Helsingin Rautatientorilla järjestetyssä kansankokouksessa asetettiin Suomelle uusi väliaikainen hallitus, johon myös Fihlman nimitettiin yhtenä SDP:n edustajista. Hän sanoi myöhemmin pitäneensä sitä pilana. Hallitus ei koskaan ehtinyt aloittaa toimintaansa.


title: A. F. Ruissalo

text: Suurlakon jälkeen A. F. Ruissalo työskenteli asemamiehenä Tampereen, Karkun ja Humppilan asemilla. Vuoden 1918 sisällissodan aikana hän toimi punaisten rautatiehallinnon palveluksessa Tampereen asemalla hoitaen eri tehtäviä. Hänet vangittiin Tampereen taistelun aikana 5. huhtikuuta 1918. Valtiorikosoikeus tuomitsi hänet kolmen vuoden ehdolliseen kuritushuonerangaistukseen, minkä lisäksi hänet erotettiin rautateiltä.


title: Anders Käcklund

text: Anders Alexander Käcklund (28. lokakuuta 1857 Pedersöre – 10. joulukuuta 1921 Lahti) oli suomalainen toimittaja, ammattiyhdistysmies ja sosialidemokraatti, joka oli yksi varhaisen suomenruotsalaisen työväenliikkeen merkittävimpiä vaikuttajia. Varsinaiselta ammatiltaan hän oli konepuuseppä.


title: Anders Käcklund

text: Pohjanmaan Purmosta kotoisin ollut Käcklund opiskeli ruotsinkielisessä Korsholman maamieskoulussa (Korsholms lantmannaskola), ja työskenteli sen jälkeen kuusi vuotta rättärinä, joutuen virkansa puolesta osallistumaan muun muassa torpparihäätöihin nimismiehen apulaisena. Vuonna 1883 Käcklund muutti Helsinkiin, jossa hän työskenteli mallipuuseppänä suorittaen vapaa-aikanaan kansanopistojen ja Helsingin yliopiston järjestämiä kesäkursseja. Käcklund lähti myös mukaan työväenliikkeen toimintaa, ja oli vuonna 1898 perustamassa Helsingin ruotsalaista työvenyhdistystä yhdessä Jean Boldtin, Reino Drockilan, Axel Weüdelin ja Gustaf Wistbackan kanssa. Kaksi vuotta myöhemmin yhdistys perusti ruotsinkielisen "Arbetaren"-työväenlehden, jonka päätoimittajana Käcklund oli Drockilan jälkeen 1904–1905. Hänet tunnettiin radikaalista luokkataistelua kannattaneesta linjastaan, joka puolestaan aiheutti ristiriitoja muun muassa yhdistyksen piirissä vuosina 1902–1903 toimineiden perustuslaillisten ylioppilaiden kanssa. Käcklund piti itseään jopa syndikalistina ja otti ruotsalaisen Hinke Bergegrenin kautta vaikutteita myös anarkismista.


title: Anders Käcklund

text: Helsingin ruotsalaisen työväenyhdistyksen lisäksi hän oli perustamassa muun muassa konepuuseppien ammattiosastoa, Suomen Ammattijärjestöä, Studenter och arbetare -yhdistystä ja sen seuraajaksi vuonna 1906 perustettua Helsingfors socialdemokratiska ungdomsklubb -yhdistystä. Käcklund kuului myös Finlands Svenska Arbetarförbundin ja useiden muiden ruotsinkielisten työväenjärjestöjen johtokuntiin. Jätettyään "Arbetet"-lehden päätoimittajan tehtävän Käcklund toimi sosialidemokraattisen puolueen kiertävänä puhujana suomenruotsalaisillä alueilla. Hänellä oli myös oma puusepänverstas Helsingissä.


title: Anders Käcklund

text: Käcklundista tuli nopeasti maan johtava ruotsinkielinen agitaattori. Esimerkiksi vuoden 1905 suurlakon jälkeen hän kiersi vajaan vuoden aikana puhumassa eri puolilla Suomea yhteensä 130:ssä tilaisuudessa. Huhtikuussa 1906 Käcklund osallistui Tampereella järjestettyyn ensimmäinen yleiseen torpparikokoukseen. Vuonna 1907 hän vieraili Maarianhaminassa perustaen puhujamatkallaan Maarianhaminan merimiesyhdistyksen, joka oli yksi Suomen ensimmäisistä merimiesten työväenyhdistyksistä. Käcklundin ansiosta perustettiin myös muun muassa vuonna 1905 toimintansa aloittanut Haagan työväenyhdistys.


title: Anders Käcklund

text: Käcklund ehti asumaan vielä Lohjan Virkkalassa ennen muuttoaan Lahteen vuonna 1910. Puusepäntehtaalla työkennellyt Käcklund osallistui vuoden 1918 sisällissotaan Lahden punakaartin lääkintäjoukoissa joutuen sodan loppuvaiheessa Hennalan vankileirille. Hän sai usean vuoden tuomion valtiopetoksesta, mutta vapautui yleisen armahduksen myötä. Lahteen muuttonsa jälkeen Käcklund ei enää ollut aktiivisesti mukana työväenliikkeen toiminnassa, mutta hänen sanottiin viimeisinä vuosinaan lähenneen kommunismia. Perheettömänä kuollut Käcklund haudattiin Lahden vanhalle hautausmaalle.


title: HMS Atlas (1782)

text: HMS Atlas oli Britannian Kuninkaallisen laivaston vuonna 1782 vesillelaskettu Duke-luokan 98-tykkinen toisen luokan linjalaiva.


title: HMS Atlas (1782)

text: Sir John Williamsin suunnittelema alus tilattiin 5. elokuuta 1777 Chathamin telakalta, jossa rakennustöistä vastaavana mestarina oli Israel Pownoll huhtikuuhun 1779 ja sen jälkeen Nicholas Phillips. Sen köli laskettiin 1. lokakuuta, ja se laskettiin vesille 13. helmikuuta 1782. Alus valmistui 30. maaliskuuta 1782, ja sen valmistuskustannukset olivat 50 350 puntaa 7 shillinkiä ja 4 pennyä, joihin sisältyi varustaminen.


title: HMS Atlas (1782)

text: Alus muutettiin 74-tykkiseksi kolmannen luokan linjalaivaksi vuonna 1802. Se osallistui 6. helmikuuta 1806 San Domingon taisteluun, jolloin miehistöstä sai surmansa kahdeksan ja haavoittui 11. Vuonna 1808 alus oli kontra-amiraali Purvisin lippulaivana Cadizin edustalla joutuen useaan otteeseen rannikkopattereiden tuleen. Alus menetti näissä 50 miestä kaatuneina ja haavoittuneina. Alus myös tuhosi Fort Catalinan.


title: HMS Atlas (1782)

text: Alus poistettiin palveluksesta, ja se siirrettiin reserviin joulukuussa 1810 Plymouthissa. Alus muutettiin joulukuusta 1813 tammikuuhun 1814 Portsmouthissa väliaikaiseksi vankilalaivaksi. Lokakuussa aloitettiin Portsmouthissa aluksen muuttaminen ruutivarastoksi, mikä saatiin valmiiksi tammikuussa 1815. Alus romutettiin toukokuussa 1821 Portsmouthissa.


title: HMS Prince (1788)

text: HMS Prince oli Britannian Kuninkaallisen laivaston vuonna 1788 vesillelaskettu parannellun London-luokan 98-tykkinen toisen luokan linjalaiva.


title: HMS Prince (1788)

text: Alus tilattiin 9. joulukuuta 1779 Woolwichin telakalta, jossa rakennustöistä vastasi joulukuuhun 1782 saakka John Jenner, minkä jälkeen töistä vastasi Henry Peake joulukuuhun 1785, Martin Ware maaliskuuhun 1787 ja loppuajan John Nelson. Sen köli laskettiin 1. tammikuuta 1782, ja se laskettiin vesille 4. heinäkuuta 1788. Alus valmistui 25. heinäkuuta 1788. Sen valmistuskustannukset olivat 55 041 puntaa, 9 shillinkiä ja 11 pennyä, mikä sisälsi varustamisen ja takiloinnin osuuden eli 8 388 puntaa. Alusta kuparoitiin Plymouthissa lokakuusta marraskuuhun.


title: HMS Prince (1788)

text: Alus otettiin palvelukseen heinäkuussa 1790 Sir John Jervisin lippulaivana päällikkönään Josiah Rogers. Se poistettiin palveluksesta joulukuussa. Alus oli vuoden lopulla varustettavana Plymouthissa, ja se palasi palvelukseen helmikuussa 1793 Howen laivasto-osastoon kontra-amiraali George Bowyerin lippulaivana päällikkönään Cuthbert Collinwood. Alus poistettiin palveluksesta tammikuussa 1794.


title: HMS Prince (1788)

text: Ranskan vallankumoussotien alkaessa huhtikuussa 1794 alus oli reservissä Portsmouthissa. Sen runkoa jatkettiin vuonna 1796.


title: HMS Prince (1788)

text: Vuonna 1805 alus oli Kanaalin laivastossa päällikkönään Richard Grindall. Lokakuussa Trafalgarin taistelussa aluksen viirikkö ohitti sen, ja alukselta meni yli kaksi tuntia 2–3 merimailin matkaan saavuttaakseen taistelevat osastot. Aluksen saapuessa taistelu alueelle pääosa ranskalaisaluksista oli jo vallattu tai pakomatkalla. Alus vaihtoi laukauksia Espanjan laivaston lippulaivan "Principe de Asturiaksen" ja "Achillen" kanssa kärsimättä tappioita tai vaurioita.


title: HMS Prince (1788)

text: Tulitoiminnan aikana "Achille" syttyi tuleen. Grindall kiersi tuhoon tuomitun aluksen laskien veneensä pelastamaan eloonjääneet. "Achille" tuhoutui ruutivaraston räjähtäessä. Taistelun jälkeen puhjenneessa myrskyssä alus oli korvaamaton sen auttaessa taistelussa pahemmin kärsineitä aluksia.


title: HMS Prince (1788)

text: Sodan päätyttyä alus oli Portsmouthissa, kunnes se poistettiin palveluksesta. Alus romutettiin vuonna 1837.


title: André (nimi)

text:
André on miehen etunimi, kreikkalaisperäisen Raamatusta tunnetuksi
tulleen Andreas-nimen ranskalainen ja portugalilainen vastine.


title: André (nimi)

text:
Samaa alkuperää ovat suomalaiset nimet Antti ja Antero.
Suomessa nimi André on Väestörekisterikeskuksen tietojen mukaan annettu 1900-luvun alusta
vuoden 2009 loppuun mennessä noin 1270 henkilölle.


title: André (nimi)

text:
Andrén nimipäivä on suomenruotsalaisen kalenterin mukaan 30. marraskuuta, joka on vanhastaan ollut
apostoli Andreaan muistopäivä


title: André

text: André, Andrée tai Andree voi tarkoittaa seuraavia:


title: HMS Agamemnon (1852)

text: HMS Agamemnon oli Britannian kuninkaallisen laivaston vuonna 1852 vesillelaskettu Agamemnon-luokan 91-tykkinen toisen luokan linjalaiva. Se oli laivaston ensimmäinen alus, joka suunniteltiin alusta alkaen höyryvoimaa käyttäväksi.


title: HMS Agamemnon (1852)

text: John Hayesin suunnittelema 80-tykkinen toisen luokan linjalaiva tilattiin 27. helmikuuta 1841 Woolwichin telakalta. Aluksen aseistuksena piti olla alemmalla tykkikannella kahdeksan kappaletta 8 tuuman 68 naulan 65 cwt:n ja 20 kappaletta 32 naulan 56 cwt:n tykkiä. Ylemmälle tykkikannelle oli suunniteltu asennettavaksi neljä kappaletta 8 tuuman 68 naulan 65 cwt:n ja 24 kappaletta 32 naulan 50 cwt:n tykkiä. Näiden lisäksi etu- ja puolikannelle tulisi 24 kappaletta 32 naulan 41 cwt:n tykkiä. Työt kuitenkin keskeytettiin 18. joulukuuta 1844.


title: HMS Agamemnon (1852)

text: Tilaus uudistettiin 20. kesäkuuta 1849 Woolwichin telakalta 91-tykkisenä potkuritaistelulaivana. Sen köli laskettiin marraskuussa, ja se laskettiin vesille 22. toukokuuta 1852. Alus valmistui 9. helmikuuta 1853. Sen valmistuskustannukset olivat 141 299 puntaa, joista rungon osuus oli 74 331 puntaa ja propulsion 32 890 puntaa.


title: HMS Agamemnon (1852)

text: Alus otettiin palvelukseen 27. syyskuuta 1852 Sheernessissä päällikkönään Sir Thomas Maitland. Se siirtyi Portsmouthiin, jonne se saapui 10. helmikuuta 1853. Alus osallistui vuonna 1853 Spitheadissa pidettyyn laivastokatselmukseen, minkä jälkeen se aloitti palveluksensa Kanaalin laivastossa.


title: HMS Agamemnon (1852)

text: Alus liitettiin palvelukseen otettaessa Välimeren laivastoon, ja se palveli Krimin sodassa kontra-amiraali Edmund Lyonsin lippulaivana. Alus osallistui Sevastopolin pommitukseen 17. lokakuuta 1854 sekä Fort Kinburnin pommitukseen vuonna 1855.


title: HMS Agamemnon (1852)

text: Vuonna 1857 alus varustettiin kuljettamaan 1 250 tonnin Atlantic Telegraph Companyn kaapelikelaa pyrittäessä luomaan kiinteä lennätinyhteys Euroopasta Amerikkaan. Ensimmäinen yritys epäonnistui, mutta 29. heinäkuuta 1858 kaapelin päät saatiin yhdistettyä ja yhteys luotua.


title: HMS Agamemnon (1852)

text: Alus poistettiin palveluksesta vuonna 1862, ja se myytiin vuonna 1870 romutettavaksi.


title: Meistriliigan kausi 2015

text: Meistriliigan kausi 2015 oli järjestyksessään 25. Meistriliigan kausi. Se alkoi 6. maaliskuuta ja päättyi 7. marraskuuta 2015. Hallitsevana mestarina kauteen lähti FC Levadia. Mestaruuden voitti FC Flora, jolle mestaruus oli kahdeksas.


title: Meistriliigan kausi 2015

text: Ensimmäinen kierros


title: Meistriliigan kausi 2015

text: Toinen kierros


title: Meistriliigan kausi 2015

text: Liigassa 9. sijoittunut Tammeka pelasi kaksiosaien karsintasarjan Esiliigan 2. sijoittunutta JK Tallinna Kalevia vastaan. Tammeka voitti yhteismaalein 4–2 ja pelaa näin seuraavalla kaudella Meistriliigassa.


title: Valkeajärvi (Ikaalinen)

text: Valkeajärvi on Pirkanmaalla Ikaalisissa Sorvanperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Valkeajärvi on osa Röyhiönjärven-Iso Karppajärven valuma-aluetta.


title: Valkeajärvi (Ikaalinen)

text: Järvi on 600 metriä pitkä, 150 metriä leveä ja sen pinta-ala on 5,7 hehtaaria. Se sijaitsee metsäalueella eikä sen rantoihin rajaudu peltoja. Osa rannoista ovat suota ja siihen laskeekin kolme suo-ojaa. Pohjoispäästä lähtee laskuoja, joka yhtyy 600 metrin päässä Veholammen ja Saukkolammen välillä Vehonojaan. Rantaviivan pituus on 1,4 kilometriä ja rannoille on rakennettu kolme vapaa-ajan asuntoa. Niille johtaa tie Ryöhiönjärven pohjoispäästä, jonne pääsee Tevaniemeltä tai Sorvanperältä seututieltä 276.


title: Valkeajärvi (Ikaalinen)

text: Ikaalisten pitäjänkartassa 1800-luvulta järven nimi oli kirjoitettu "Valkiajärvi".


title: HMS Collingwood (1841)

text: HMS Collingwood oli Britannian kuninkaallisen laivaston vuonna 1841 vesillelaskettu Vanguard-luokan 80-tykkinen toisen luokan linjalaiva.


title: HMS Collingwood (1841)

text: Alus tilattiin 23. kesäkuuta 1832 Pembroken telakalta. Sen köli laskettiin syyskuussa 1835, ja se laskettiin vesille 17. elokuuta 1841. Alus valmistui 20. heinäkuuta 1844 Portsmouthissa. Sen valmistuskustannukset olivat 55 910 puntaa, ja sen varustaminen maksoi 18 728 puntaa.


title: HMS Collingwood (1841)

text: Alus otettiin palvelukseen 8. toukokuuta 1844 Portsmouthissa päällikkönään kommodori Henry Broadhead. Se oli 13. elokuuta Tyynenmeren laivaston kontra-amiraali Sir George Francis Seymourin lippulaivana päällikkönään Robert Smart. Alus poistettiin palveluksesta 20. heinäkuuta 1848, ja se makasi vuoden 1849 ankkurissa Portsmouthissa.


title: HMS Collingwood (1841)

text: Aluksen muutostyöt potkuritaistelulaivaksi tilattiin 9. heinäkuuta 1859 Chathamin telakalta. Työt aloitettiin 23. maaliskuuta 1861, ja ne päättyivät 13. heinäkuuta. Alukselle asennettiin George Rennie & Sonsin valmistama höyrykone, joka tuotti 1 424 ihp:tä mahdollistaen 10,46 solmun nopeuden. Sitä ei kuitenkaan koskaan varustettu meripalvelukseen. Alus myytiin maaliskuussa 1867 romutettavaksi Castlelle Charltoniin.


title: Nevainlampi (Ikaalinen)

text: Nevainlampi eli Nevanlampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Nevainlampi on osa Röyhiönjärven-Iso Karppajärven valuma-aluetta.


title: Nevainlampi (Ikaalinen)

text: Lampi on 200 metriä pitkä, 120 metriä leveä ja sen pinta-ala on 1,6 hehtaaria. Se sijaitsee erämaassa soistuvassa metsämaastossa. Siihen yhtyy viisi suo-ojaa, joista kaksi osallistuvat läpivirtaukseen, missä Housulammelta laskevat vedet virtaavat Veholampeen. Rantaviiva on 500 metriä pitkä ja rannan läheisyyteen on rakennettu yksi vapaa-ajan asunto. Sille johtaa metsäautotie idästä Vahojärven ja Karpanperän yhdistävältä tieltä.


title: Veholampi (Ikaalinen)

text: Veholampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Veholampi on osa Röyhiönjärven-Iso Karppajärven valuma-aluetta.


title: Veholampi (Ikaalinen)

text: Lampi on 250 metriä pitkä ja 50 metriä leveä läpivirtauslammen soistuva laajentuma. Pohjoispäähän laskee kaksi ojaa, joista toinen tuo vettä Nevainlammesta. Laskuoja Veho-oja lähtee eteläpäästä ja laskee kahden kilometrin päässä Saukkolampeen. Valkeajärveltä tulee Veholammelle tie, joka ohittaa sen 100 metrin päästä. Tien varrella lammen kohdalla on rakennuksia, johon päättyy merkitty retkeilyreitti.


title: Rainis

text: Rainis (oikealta nimeltään Jānis Pliekšāns, s. 11. syyskuuta 1865 Dunava, Jēkabpilsin alue, Venäjän Kuurinmaa, k. 12. syyskuuta 1929, Jūrmala, Latvia) oli latvialainen kirjailija, runoilija, kääntäjä, asianajaja ja latvian kirjakielen kehittäjä.


title: Rainis

text: Rainisin tärkeimpiä töitä ovat "Uguns un nakts" ("Tuli ja yö", 1905, ei suomennettu), "Zelta zirgs" ("Kultahevonen". 1909. suomennettu osittain Helsingin yliopiston opiskelijatyönä vuonna 1994), Indulis ja Ārija (1911. Suomennettu 2016. Julkaisija: Rozentāls-seura) sekä Goethen Faustin latviannos. Näytelmä "Joosef ja hänen veljensä" (suomentanut Jussi Snellman, 1922) on hänen kansainvälisesti tunnetuin kirjallinen saavutuksensa. Se perustuu yleismaailmallisesti tunnettuun ja suosittuun raamatulliseen aiheeseen, johon on liitetty sekä kristillistä että muinaisegyptiläistä ylösnousemisuskoa. Hänen töillään oli merkittävä vaikutus latviankielisen kirjallisuuden kehittymiseen ja hänen töidensä sisältämällä etnisellä symboliikalla oli ollut keskeinen vaikutus Latvian nationalismin, kansallisen kulttuurin synnyttämisessä niin sanotun kansallisen heräämisen aikakautena.


title: Rainis

text: Kaiken kaikkiaan Rainis kirjoitti 12 runokokoelmaa ja 20 näytelmää, artikkeleita ja muistelmia sekä tuhansia sivuja käännöksiä. Rainisin teksteissä toistuvat aiheet ovat peräisin klassisesta kirjallisuudesta, Raamatusta ja latvialaisesta kansanperinteestä. Nämä yhdistyvät hänen omiin aatteisiinsa, joissa tärkeää osaa esitti sosiaalinen oikeudenmukaisuus.


title: Rainis

text: Rainis syntyi Varslavānin tilalla Dunavan alueella Jēkabpilsin kunnassa. Hänen isänsä Krišjānis Pliekšāns (noin 1828–1891) oli varakas vuokraviljelijä, jonka sukujuuria on löydetty jopa suomensukuisista vatjalaisista. Perheeseen kuuluivat myös äiti Darta (o.s. Grikovska (noin 1828–1899)) ja kaksi siskoa Līze (1854–1897) ja Dora (1870–1950). Opiskellessaan Riian kaupungin kymnaasissa hän tapasi ja ystävystyi Pēteris Stučkan kanssa, joka myöhemmin avioitui Rainisin Dora-siskon kanssa. Myöhemmin Stučkasta tuli sosialisti ja kommunistipuoleen lehden päätoimittaja ja vaikuttaja.


title: Rainis

text:
Lapsuus- ja nuoruusvuodet kuluivat monikielisessä ympäristössä. Liettualaiset, puolalaiset ja valkovenäläiset maat olivat vieressä, rahvas puhui lisäksi latviaa ja latgalea. Kaikki alueet kattoi Venäjä, jossa virallinen kieli oli venäjä, mutta Latviassa sivistyksen kieli oli edelleenkin saksa.
Rainis opiskeli oikeustiedettä Pietarin yliopistossa ja hänen huonetoverina oli Pēteris Stučka. Jos opiskeluaikoina Rainis alkoi kerätä kansanlauluja, kääntää latviaksi ja kirjoittaa satiireja ja runoja. Hän kirjoitteli Dienas lapaan pseudonyymeillä Pēterpilietis, Henricus Lettus ja lopulta päätyi Rainis-nimeen. Rainis ja Pēteris Stučka toimittivat epigrammi- ja satiirikokoelman "Mazie dunduri (Pienet paarmat)" ja julkaisivat pilkkalauluja "(Apdziedāšanas dziesmas)" Latvian laulu- ja tanssijuhlilla. Ystävysten tie erkanivat myöhemmin sosialistien ja kommunistien ideologisten ristiriitojen vuoksi.


title: Rainis

text: Pliekšāns valmistui Pietarin yliopiston oikeutieteellisestä tiedekunnasta 1888. Valmistumisen jälkeen hän työskenteli Vilnassa ja Jelgavassa juristin apulaisena.


title: Rainis

text: Latviassa alkoi vuosisadan lopulla kansallinen herääminen ja samalla levisivät länsi-Euroopasta sosialidemokratian aatteet. Saksalaisten maanomistajien ja Venäjän paineessa ne voimistuivat, syntyi yhteiskunnallinen liike "Jaunā strāva" (Uusi virta), jonka johtajat nousivat latviankielisestä uudesta sivistyneistöstä, erityisesti kansakoulunopettajista ja Riian Teknillisen yliopiston sekä Tarton ja Pietarin yliopistojen kasvateista. Liikkeestä tuli Latviassa sosialidemokraattisten ajatusten puolestapuhuja, se asettui vastustamaan sekä tsaarin yksinvaltiutta että baltiansaksalaisten erioikeuksia ja alkoi samalla puolustaa työläisten oikeuksia.


title: Rainis

text: Liikkeen pääasialliseksi äänitorveksi tuli "Dienas Lapa", jonka toimittajana Rainis työskenteli vuosina 1891-1895. Osallistuttuaan Toisen internationaalin kongressiin Zurichissä vuonna 1893 Rainis alkoi painottaa sosialistista ideologiaa ja uutisia sosialistien tapahtumista Dienas lapassa. Rainisista muotoutui Latvian sosialismin isähahmo.


title: Rainis

text: Rainis tapasi Jaunā strāva -liikkeessä myös puolisonsa runoilija ja näytelmäkirjailija Aspazijan (Elza Pliekšāne, o.s. Rozenberga). He avioituivat heinäkuussa vuonna 1897.


title: Rainis

text: Jaunā strāva -liikkeen esittämä kritiikki sosiaalisten olosuhteiden parantamiseksi ja uudistusten edistäminen katsottiin Venäjällä kapinalliseksi valtionvastaiseksi liikehdinnäksi ja joutui tsaarin hallinnon silmätikuksi. Vuonna 1897 Rainis pidätettiin ja karkotettiin ensin Pihkovaan, ja myöhemmin se Gubernija Vyatkaa (nykyiselle Kirovin alueelle). Vankeuden aikana hän keskittyi kaunokirjalliseen työhön.


title: Rainis

text: Vankilassa Jānis Pliekšānsista tuli Rainis, runoilija, joka uudisti latvialaista kirjallisuutta. Ollessaan karkotettuna Venäjälle (1897—1903) Rainis käänsi Goethen Faustin ja muuta klassista kirjallisuutta. Karkotusaikanaan hän kirjoitti myös ensimmäisen runokokoelmansa Tālas noskaņas zilā vakarā” (1903). Palattuaan karkoituksesta Rainis asui Jelgavassa, Jurmalassa ja Riiassa.


title: Rainis

text: Vuoden 1905 levottomuudet koko Venäjän alueella kehittyivät Baltiassa laajaksi kansannousuksi, jonka Venäjän armeija ja maanomistajat yhdessä kukistivat verisesti. Rainis osallistui myös aktiivisesti vuoden 1905 vallankumouksen. Samaan aikaan hän kirjoitti toisen runokirjan "Vētras sēja" ja näytelmän "Uguns un nakts". "Uguns un nakts" (Tuli ja yö) ilmestyi 1905 ja sitä pidetään yhtenä hänen parhaista teoksistaan. Hän piti velvollisuutenaan nostaa esille idea Latviasta valtiona, sen alku ja kasvu, historia ja kulttuuri, sekä valaa uskoa sen tulevaisuuteen.


title: Rainis

text: Teokset aiheuttivat vastareaktion valtaapitävissä ja rangaistusretkikunta ampui kustantajan satojen muiden vallankumouksellisten joukossa. Rainiskin oli tarkoitus pidättää, mutta hän onnistui kuitenkin pakenemaan vaimonsa Aspazijan kanssa Sveitsiin.


title: Rainis

text: Maanpako kesti vuoteen 1920 saakka. Maanpaossa vietetyt vuodet (1905-1920) olivat Rainisin tuotannossa merkittävin vaihe.Toisen maailmansodan päätyttyä Latvia itsenäistyi, ja vuonna 1920 Rainis ja Aspazija palasivat kotimaahan juhlittuina sankareina. Kumpikin osallistui nuoren valtion kulttuurielämään ja politiikkaan.


title: Rainis

text: Itsenäisessä Latviassa Jānis Pliekšāns osallistui perustuslain laatimiseen 1920 ja maan parlamentin Saeiman työskentelyyn (vuosina 1922, 1925 ja 1926 valitut Saeiman kokoonpanot) sosiaalidemokraattien ryhmässä. Hän toimi myös Latvian kansallisteatterin johtajana (1921–1925) ja opetusministerinä.


title: Rainis

text: Rainis oli tuottelias myös kotiinpaluun jälkeen. Maanpaossa kirjoitettu, mutta vuonna 1920 ilmestynyt "Krauklītis" (Korppi) pohjaa kansanlauluaiheisiin, veljen ja sisaren rakkauteen, mutta myös sankaruuteen ja petturuuteen. Tuolta ajalta ovat mm. näytelmät "Ilja Muromietis" (Ilja Muromalainen 1923) ”vanhuuden tragedia”, jonka nimihahmo on traagisen kohtalon kokeva muinaisvenäläinen sankari; "Mīla stiprāka par nāvi" (Rakkaus on kuolemaa vahvempi 1927), jossa aihe on jälleen Latvian historiasta tunnettu legenda Turaidan ruususta Maijasta; "Rīgas ragana" (Riian noita 1928), jonka päähenkilö on Pietari Suuri. Monia aiheita jäi Rainisilta kesken.


title: Rainis

text: Jānis Pliekšāns kuoli vuonna 1929 kesähuvilallaan Jūrmalassa. Hänet on haudattu Riian uudelle hautausmaalle, joka on sittemmin nimetty Rainisin hautausmaaksi. Rainisin lapsuudenaikainen kotitalo Tadenava on museona Dunavassa. Tadenava oli vuokrattuna hänen isällään pojan lapsuusiässä.


title: Rainis

text: Rainisin koko tuotanto on luettavissa latviaksi verkossa osoitteessa "letonika.lv."


title: FC Norma Tallinn

text: FC Norma Tallinn oli vuosina 1959–1997 toiminut virolainen jalkapalloseura. Seura oli kotoisin Tallinnasta ja se pelasi kotiottelunsa Norma Staadionilla (nykyinen Maarjamäe staadion).


title: FC Norma Tallinn

text: Norma Tallinn voitti Meistriliigan mestaruuden kaksi kertaa, kausina 1992 ja 1992-93. Liigassa toiseksi seura sijoittui kerran, kaudella 1993-94. Viron cupin Norma Tallinn voitti kaudella 1993-94 ja oli cupissa toinen kaudella 1992-93. Neuvostoliiton vallan aikana Norma Tallinn voitti Viron mestaruuden viisi kertaa (1964, 1967, 1970, 1979, 1988) ja Viron cupin kuusi kertaa (1962, 1965, 1971, 1973, 1974, 1989).


title: HMS Vanguard (1835)

text: HMS Vanguard oli Britannian kuninkaallisen laivaston vuonna 1835 vesillelaskettu Vanguard-luokan 80-tykkinen toisen luokan linjalaiva.


title: HMS Vanguard (1835)

text: John Edyen suunnittelema alus tilattiin 23. kesäkuuta 1832 Pembroken telakalta. Sen köli laskettiin toukokuussa 1833, ja se laskettiin vesille 25. elokuuta 1835. Se valmistui 5. heinäkuuta 1836 Portsmouthissa. Sen valmistuskustannukset olivat 56 983 puntaa ja varustamiskustannukset 20 756 puntaa.


title: HMS Vanguard (1835)

text: Alus otettiin palvelukseen 18. maaliskuuta 1836 Välimeren laivastoon päällikkönään Duncombe Pleydell Bouverie. Aluksen päällikkönä oli 25. tammikuuta 1837 alkaen Sir Thomas Fellowes ja 2. huhtikuuta 1840 alkaen Sir David Dunn. Alus oli huollettavana Portsmouthissa huhtikuusta syyskuuhun 1840, minkä jälkeen se palasi Välimerelle. Se osallistui loppuvuonna 1840 Syyrian sotatoimiinm ja se oli Lissabonin edustalla ennen kotiin paluuta vuonna 1842. Alus poistettiin palveluksesta elokuussa 1843.


title: HMS Vanguard (1835)

text: Alus varustettiin meripalvelukseen Portsmouthissa syyskuusta 1844 toukokuuhun 1845. Se palautettiin palvelukseen 4. helmikuuta 1845 Kanaalin laivueeseen päällikkönään George Wickens Willes, ja myöhemmin se siirrettiin koelaivueeseen. Alus oli Lissabonissa vuonna 1847. Sen päällikkönä oli 6. marraskuuta 1847 George Frederick Richin, ja vuonna 1848 se oli Välimerellä. Alus poistettiin palveluksesta 28. maaliskuuta 1849.


title: HMS Vanguard (1835)

text: Alukselle tehtiin huolto Plymouthissa toukokuusta 1849 huhtikuuhun 1850. Aluksen muutostyöt potkuritaistelulaivaksi tilattiin 9. heinäkuuta 1859 Sheernessin telakalta, mutta tilaus peruutettiin vuonna 1860. Alus palautettiin palvelukseen 18. helmikuuta 1861 Kingstownin vartiolaivana päällikkönään Edmund Heathcote. Se makasi Sheernessissä ankkurissa maaliskuussa 1862. Alus nimettiin 20. lokakuuta 1867 HMS "Ajaxiksi", mikä vapautti sen nimen ironclad-taistelulaivalle HMS "Vanguard". Alus romutus saatiin Chathamissa päätökseen 26. kesäkuuta 1875.


title: Housulampi (Ikaalinen)

text: Housulampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Housulampi on osa Röyhiönjärven-Iso Karppajärven valuma-aluetta.


title: Housulampi (Ikaalinen)

text: Lampi on 600 metriä pitkä, 200 metriä leveä ja sen pinta-ala on 7,0 hehtaaria. Se sijaitsee soisessa metsämaastossa erämaassa Ikaalisten ja Parkanon rajan tuntumassa. Lampi on kaksiosianen ja osia erottaa 40 metriä kapea salmi. Siihen laskee viisi suo-ojaa ja sen laskuoja on kilometrin pituinen ja se laskee Nevainlampeen. Rantaviivan pituus on 1,6 kilometriä. Rannoille ei ole rakennettu mitään. Lammelle johtaa Vahojärven ja Karpanperän yhdistävä tie, joka ohittaa lammen eteläkärjen. Pohjoisosaan johtaa tieltä pitkospuut.


title: Holmenkollenin metroasema

text: Holmenkollenin metroasema on Oslon metron linjan 1 asema Holmenkollenin alueella Oslossa. Aseman lähellä sijaitsevat Holmenkollenin kansallisareena sekä Holmenkollbakkenin hyppyrimäki.


title: Mertalampi (Ikaalinen)

text: Mertalampi on Pirkanmaalla Ikaalisissa Sorvanperällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Mertalampi on osa Röyhiönjärven-Iso Karppajärven valuma-aluetta.


title: Mertalampi (Ikaalinen)

text: Lammen pituus on 600 metriä, leveys 350 metriä ja sen pinta-ala on 12 hehtaaria. Se sijaitsee Röyhiönjärven kupeessa ja on itsekin puoliksi peltojen ympäröimä. Siihen laskee kuusi pelto- tai suo-ojaa. Oma laskuoja lähtee pohjoiskärjestä ja laskee 250 metriä Röyhiönjärven Salminlahteen. Pohjois- ja lounaiskulmien rannat ovat suota ja avosuota. Järvessä on kaksi saarta, joista suurempi on 100 metriä pitkä. Rantaviivan pituus on 2,1 kilometriä. Järvellä on kolme maatilaa ja viisi vapaa-ajan asuntoa. Seututie 276 ohittaa järven 300 metriä etelästä.


title: Mertalampi (Ikaalinen)

text: Vuoden 1959 peruskartassa järvelle oli piirretty kolmas saari pohjoisesta työntyvän niemen nokkaan. Sitä ei enää näyt uusissa kartoissa.


title: Rasa Polikevičiūtė

text: Rasa Polikevičiūtė (s. 25. syyskuuta 1970 Panevėžys) on liettualainen maantiepyöräilyn maailmanmestari ja kaikkiaan nelinkertainen MM-mitalisti. Hän on pituudeltaan 167 cm.


title: Rasa Polikevičiūtė

text: Polikevičiūtė voitti maantieajon maailmanmestaruuden Lissabonissa 2001 samalla ajalla hopeaa saaneen maannaisensa Edita Pučinskaitėn kanssa. Hän saavutti sveitsiläisen Barbara Heebin jälkeen maantieajon MM-hopeaa Luganossa 1996. Joukkueaika-ajossa hän sai MM-hopeaa Liuda Triabaiten, Diana Žiliūtėn ja kaksoissisarensa Jolanta Polikevičiūtėn kanssa Agrigentossa 1994. Henkilökohtaisessa aika-ajossa hän oli MM-kilpailuissa kolmas Plouayssa 2000.


title: Rasa Polikevičiūtė

text: Polikevičiūtė valittiin Liettuan vuoden urheilijaksi 2001.


title: Rasa Polikevičiūtė

text: Lähteet: Cycling Archives, Pro Cycling Archives


title: Yangquan

text: Yangquan (, pinyin: Yángquán Shì) on prefektuuritason kaupunki Kiinan Shanxin maakunnan itäosassa. Kaupungin keskusta sijaitsee linnuntietä noin 90 kilometriä maakunnan pääkaupunki Taiyuanista itään. Kaupungin väkiluku on 1,37 miljoonaa (2010) ja pinta-ala 4 451 neliökilometriä.


title: Yangquan

text: Prefektuuri rajoittuu pohjoisessa Xinzhoun, idässä Shijiazhuangin, etelässä Jinzhongin, sekä lännessä Taiyuanin prefektuuritason kaupunkeihin.


title: Yangquan

text: Piirikuntatasolla kaupunki jakautuu viiteen osaan seuraavasti (numerointi kuten oheisessa kuvassa, asukasluvut vuonna 2010):


title: Yangquan

text: Yangqianissa on merkittävää kivihiilituotantoa. Yang Quan Coal Industry -yritys on Forbesin Global 2000 -listalla sijalla 1 887s vuonna 2014.


title: Jolanta Polikevičiūtė

text: Jolanta Polikevičiūtė (s. 25. syyskuuta 1970 Panevėžys) on liettualainen maantiepyöräilyn MM-mitalisti. Hän on pituudeltaan 165 cm.


title: Jolanta Polikevičiūtė

text: Polikevičiūtė saavutti joukkueaika-ajon MM-hopeaa Liuda Triabaiten, Diana Žiliūtėn ja kaksoissisarensa Rasa Polikevičiūtėn kanssa Agrigentossa 1994. Maantieajossa hän sijoittui MM-kilpailuissa kerran neljänneksi ja kaksi kertaa viidenneksi sekä olympialaisissa kerran viidenneksi.


title: Jolanta Polikevičiūtė

text: Sekä Polikevičiūtėn puoliso Viktor Manakov että heidän samanniminen poikansa ovat ratapyöräilijöitä.


title: Jolanta Polikevičiūtė


title: Liuda Triabaite

text: Liuda Triabaite (s. 7. heinäkuuta 1965) on liettualainen maantiepyöräilyn MM-mitalisti.


title: Liuda Triabaite

text: Triabaite saavutti joukkueaika-ajon MM-hopeaa Diana Žiliūtėn, Jolanta Polikevičiūtėn ja Rasa Polikevičiūtėn kanssa Agrigentossa 1994.


title: HMS Goliath (1842)

text: HMS Goliath oli Britannian kuninkaallisen laivaston vuonna 1842 vesillelaskettu Vanguard-luokan 80-tykkinen toisen luokan linjalaiva.


title: HMS Goliath (1842)

text: Alus tilattiin 9. lokakuuta 1833 Chathamin telakalta. Sen köli laskettiin helmikuussa 1834, ja se laskettiin vesille 25. heinäkuuta 1842. Alus valmistui 7. lokakuuta 1842, jolloin se asetettiin reserviin. Sen valmistuskustannukset olivat 56 755 puntaa, mihin sisältyi varustaminen reserviin.


title: HMS Goliath (1842)

text: Aluksen muutostyöt potkuritaistelulaivaksi tilattiin 20. elokuuta 1856 Chathamin telakalta. Työt aloitettiin 16. lokakuuta 1856, ja ne saatiin päätökseen 30. marraskuuta 1857. Aluksen varustaminen saatiin päätökseen Sheernessissä 30. huhtikuuta 1858. Muutostöiden aikana alukselle asennettiin John Penn & Sonsin valmistama 1 438 ihp:tä tuottanut höyrykone, mikä mahdollisti 9,16 solmun nopeuden. Töiden kustannukset olivat 47 400 puntaa ilman koneistoa.


title: HMS Goliath (1842)

text: Aluksen koeajot järjestettiin 12. toukokuuta 1858, mikä jäi aluksen ainoaksi meripalvelukseksi. Alus makasi koeajojen jälkeen ankkurissa Sheernessissä. Se lainattiin marraskuussa 1870 Forest Gate School Ships Committeelle Graysiin koululaivaksi. Aluksen päällikkönä oli William Sutherland Bouchier. Alus tuhoutui tulipalossa 22. joulukuuta 1875 ollessaan ankkurissa Thames-joella lähellä Grays'ä. Noin 500:sta aluksella olleesta 23 sai palossa surmansa.


title: HMS Superb (1842)

text: HMS Superb oli Britannian kuninkaallisen laivaston vuonna 1842 vesillelaskettu Vanguard-luokan 80-tykkinen toisen luokan linjalaiva.


title: HMS Superb (1842)

text: Alus tilattiin Pembroken telakalta. Sen köli laskettiin marraskuussa 1838, ja se laskettiin vesille 6. syyskuuta 1842. Se valmistui Plymouthista 26. huhtikuuta 1845 meripalvelukseen. Aluksen valmistuskustannukset olivat 54 979 puntaa, ja lisäksi sen varustaminen maksoi 25 313 puntaa.


title: HMS Superb (1842)

text: Palvelukseen ottamisen jälkeen alus liitettiin Kanaalin laivastoon päällikkönään Armar Lowry Corry. Helmikuussa 1845 alus siirrettiin kahdeksan aluksen muodostamaan koelaivueeseen. Palattuaan Kanaalin laivastoon alus osallistui Portugalin pieneen sisällissotaan vuonna 1847 kuningatar Maria II:n tueksi lähetetyn Sir William Parkerin laivasto-osaston mukana. Toukokuussa osasto vaati kapinallisen Conde das Antasin meritse Tagus-joen suuhun siirrettävää joukko-osastoa antautumaan. Antasin kieltäydyttyä antautumasta brittien veneet valtasivat kuljetusalukset huolimatta rannikkopattereiden tulesta. Noin 3 000 kapinoivaa sotilasta vangittiin, ja heidät siirrettiin Fort St. Julianiin merijalkaväen vartioimana, kunnes portugalilaisjoukot ottivat vastuun vartioinnista.


title: HMS Superb (1842)

text: Marraskuussa 1848 alus siirrettiin Välimeren laivastoon, missä se oli palveluksesta poistoonsa saakka kesäkuussa 1852. Alus romutettiin vuonna 1869.


title: Matti Weckström

text: Matti Weckström (3. heinäkuuta 1959 Helsinki – 24. lokakuuta 2015 Oulu) oli suomalainen lääkäri ja professori. Hän valmistui lääkäriksi Oulun yliopistosta ja jatkoi siellä tutkijana. Vuosina 1988–1989 hän oli vierailevana tutkijana Cambridgen yliopistossa. 1990 hänet nimitettiin Ouluun neurofysiologian dosentiksi. 1998 alkaen hän hoiti biofysiikan professuuria, ja hänet nimitettiin virkaan vakituiseksi 2004. Weckströmin aikana Oulun yliopistosta tuli biofysiikan keskeinen opinahjo Suomessa.


title: Viheltäjäpeukaloinen

text: Viheltäjäpeukaloinen ("Microcerculus philomela") on peukaloisten heimoon kuuluva varpuslintu.


title: Viheltäjäpeukaloinen

text: Viheltäjäpeukaloista tavataan Keski-Amerikassa, ja sen levinneisyysalueen pinta-ala on noin 178 000 km. Laji kannaksi arvioidaan 20 000–49 999 yksilöä, ja se on luokiteltu elinvoimaiseksi.


title: Andrea

text: Andrea on tavallisimmin naisen, Italiassa kuitenkin miehen etunimi. Miehen nimenä se on kreikkalaisperäisen, Raamatusta tunnetuksi tulleen Andreas-nimen italialainen muoto. Naisen nimenä se on saman nimen naispuolinen vastine ja sellaisena käytössä muun muassa englannin- ja saksankielisissä sekä Skandinavian maissa. Englannissa se on ollut käytössä 1600-luvulta lähtien, mutta yleistynyt vasta 1900-luvulla..


title: Andrea

text: Suomessa nimi Andrea on Väestörekisterikeskuksen tietojen mukaan annettu 1900-luvun alusta vuoden 2009 loppuun mennessä 1025 naiselle ja noin 300 miehelle. Andrean nimipäivä on suomenruotsalaisen kalenterin mukaan 30. marraskuuta.


title: Rantakari

text: Rantakari on muun muassa seuraavien suomalaisten sukunimi:


title: Jarmo Rastas

text: Jarmo Heikki Tapio Rastas (s. 1952) on suomalainen balettitanssija. Hän kuului Kansallisbalettiin vuodesta 1969, oli sensolistitanssija vuodesta 1975. Hän tanssi pääosan muun muassa baleteissa "Joutsenlampi", "Spartacus", "Romeo ja Julia" ja "Seitsemän veljestä" (Juhanin rooli). Myöhemmin hänet nostettiin tähtitanssijaksi, ja hän toimii Kansallisbaletissa balettimestarina.


title: Diana Žiliūtė

text: Diana Žiliūtė (s. 28. toukokuuta 1976 Rietavas) on liettualainen maantiepyöräilyn maailmanmestari ja olympiamitalisti.


title: Diana Žiliūtė

text: Žiliūtė voitti maantieajon maailmanmestaruuden Valkenburgissa 1998 samalla ajalla hopeaa saaneen Leontien Zijlaard-van Moorselin kanssa. Hän saavutti joukkueaika-ajon MM-hopeaa Liuda Triabaiten, Jolanta Polikevičiūtėn ja Rasa Polikevičiūtėn kanssa Agrigentossa 1994. Maantieajon MM-pronssia hän sai Veronassa 1999 ja olympiapronssia Sydneyssä 2000.


title: Diana Žiliūtė

text: Žiliūtė voitti maailmancupin kokonaiskilpailun vuosina 1998 ja 2000 sekä "naisten Ranskan ympäriajon" Grande Boucle Fémininen 1999.


title: Diana Žiliūtė

text: Žiliūtė valittiin Liettuan vuoden urheilijaksi 1998.


title: Diana Žiliūtė

text: Lähteet: Cycling Archives, Pro Cycling Stats


title: Jussi Rastas

text: Jussi Kalevi Rastas (s. 1927) on suomalainen tekniikantutkija ja emeritusprofessori. Hän oli Teknillisen korkeakoulun fysikaalisen kemian dosentti vuodesta 1977, Suomen Akatemian tutkijaprofessori 1982–1985. Hänen tutkimusalaansa ovat olleet prosessimetallurgia, vaahdotuskemia ja termodynamiikka.


title: Jānis Timma

text: Jānis Timma (s. 2. heinäkuuta 1992 Krāslava) on latvialainen koripalloilija.


title: Jānis Timma

text: Timma edusti vuoteen 2015 asti kotimaansa seurajoukkueita ja pelasi niissä muun muassa Baltian liigaa voittaen sarjan vuonna 2013. Latvian mestaruuden hän voitti vuosina 2014 ja 2015. Vuonna 2015 hän siirtyi Venäjälle, Pietarin Zenitiin. Memphis Grizzlies varasi Timman NBA:han 60. vuorolla . Hänen NBA-pelioikeutensa siirtyivät kesäkuussa 2015 tehdyssä kaupassa Orlando Magicille.


title: Jānis Timma

text: Latvian miesten maajoukkueessa Timma sijoittui kahdeksanneksi vuoden 2015 EM-kilpailuissa.


title: Sulfisoksatsoli

text: Sulfisoksatsoli eli sulfafuratsoli (CHSNO) on sulfonamideihin kuuluva orgaaninen yhdiste. Yhdistettä käytetään lääketieteessä antibioottina muun muassa korva- ja virtsatieinfektioissa.


title: Sulfisoksatsoli

text: Huoneenlämpötilassa sulfisoksatsoli on valkoista tai hieman kellertävää kiteistä ainetta. Se liukenee hieman veteen ja enemmän etanoliin.


title: Sulfisoksatsoli

text: Muiden sulfonamidiantibioottien tavoin sulfisoksatsolin antibakteeriset ominaisuudet perustuvat bakteerin tarvitseman foolihapon biosynteesin estoon. Yhdiste tehoaa niin grampositiivisiin kuin gramnegatiivisiinkin bakteereihin. Sulfisoksatsolia käytetään muun muassa korvatulehduksen ja virtsatientulehduksien hoitoon sekä "Haemophilus vaginalis" -bakteeria vastaan. Yhdistettä voidaan käyttää dietanoliamiinisuolana tai mauttomana asetyylijohdannaisena. Itsessään sulfisoksatsolilla on karvas maku. Sulfisoksatsolia voidaan käyttää yhdistelmävalmisteena erytromysiinietyylisukkinaatin kanssa.


title: Sulfisoksatsoli

text: Sulfisoksatsolia syntetisoidaan 3,4-dimetyyli-5-aminoisoksatsolin ja p-asetaminobentseenisulfonyylikloridin välisellä reaktiolla. Näiden tuotteena muodostuva yhdiste hydrolysoidaan sulfisoksatsoliksi.


title: Liisa Oviir

text: Liisa Oviir (s. 1. maaliskuuta 1977 Tallinna) on virolainen poliitikko, joka on toimi Viron yrittäjyysministerinä 2015–2016.


title: Liisa Oviir

text: Oviir syntyi poliitikkovanhemmille Siiri ja Mihkel Oviirille. Hän toimi asiantuntijatehtävissä Viron Lontoon-suurlähetystössä vuosina 1997–1998. Hän suoritti oikeustieteen opinnot Tarton yliopistossa vuonna 2000. Oviir työskenteli Tallink Groupin lakimiehenä vuosina 1998–2008 ja toimi tämän jälkeen Eesti Energian johtavana lakimiehenä 2008–2015.


title: Liisa Oviir

text: Sosiaalidemokraattiseen puolueeseen kuuluva Oviir oli ehdokkaana Viron parlamenttivaaleissa 2015. Hän toimi Rõivasin II hallituksen yrittäjyysministerinä 2015–2016.


title: Liisa Oviir

text: Oviir on eronnut, ja hänellä on kaksi lasta.


title: Valdemaras Chomičius

text: Valdemaras Chomičius (, s. 4. toukokuuta 1959 Kaunas, Liettuan SNT, Neuvostoliitto) on liettualainen koripallovalmentaja ja kilpauransa päättänyt koripalloilija, joka edusti maajoukkuetasolla sekä Neuvostoliittoa että Liettuaa.